Бош прокуратурада бир кун: «ичкари»да нима гаплар? (Иккинчи қисм)\nБош прокуратурада бир кун: «ичкари»да нима...\n02.05.2019 22:28 0 7536\n...Яқин ўтмишга тош отавериш яхшимас, албатта. Бироқ ўзгаришлар таққосларда яққолроқ намоён бўлади-да. Шу маънода кейинги йилларда фаолияти яхшигина элакдан ўтган прокуратура тизимининг бугунги фаолиятини яқин ўтмишга қиёслаб (ўрни келса, албатта) баён қилмасликнинг иложи йўқ. Ўзгаришлар биринчи навбатда муомала-муносабатда намоён бўлаётганини ҳамма кўриб-билиб турибди. Кеча қабулига киришнинг ўзи маҳол бўлган туман прокурори (юқорироғини қўяверинг) бугун уйма-уй юриши, оддий одамлар бошқа мансабдорлар қатори «тирик» Бош прокурорни ўз кўзи билан кўриб, арз-ҳол қилаётгани бор-йўғи икки йил бурун эртакнинг ўзи эмасмиди?\nБундай ўзгариш-янгиланишлар мамлакатимизда амалга оширилаётган халқчил сиёсат, мамлакат раҳбарининг сиёсий иродаси ҳосиласи, албатта. Бироқ ёдда тутмоқ керакки, бир сиёсий тизимдан иккинчисига ўтиш ҳеч қачон осонлик билан амалга ошмаган. Бу жараённинг ўзига яраша мураккабликлари бор. Инсон омили бор жойда муайян хато ва камчиликлар «ажи-и» деб чиқаверади. Бундан ҳеч қайси тизим мустасно эмас.\nЭнди сал пастроққа тушиб, Бош прокуратурада ўтган кунимизнинг баёнига қайтсак.\nЮқорида муносабат ҳақида гапирдик. Бу аввало нимада яққол кўриняпти? Оммавий ахборот воситаларига нисбатан муносабат ўзгарганида. Зеро, бусиз иложи йўқ: тизимнинг нечоғлиқ очиқлигини билдирувчи энг самарали восита ҳам шу. Бош прокуратуранинг Жамоатчилик билан алоқалар ва ҳуқуқий тарғибот бўлими (айни пайтда Матбуот хизмати) фаолияти ҳақида ёзмишимизнинг ўтган қисмида бир оз тўхталиб ўтдик. Такрори шарт бўлмаса керак. Бироқ таъкид шартки, мазкур бўлим мудом жамоатчилик эътиборида («босими остида» десак муболаға бўладими?) туради. Маҳкаманинг «юзи» ҳам шу бўлим. Бўлимда беш нафар ходим фаолият юритади, битта инспектор лавозими — вакант.\nФаолиятимиз сабаб бу бўлим билан илгари ҳам кўп ва хўп тўқнаш келганмиз. Тажрибамиздан келиб чиқиб айтсак, журналистларнинг ахборот олиш ҳуқуқи айнан шу ерда бузиларди кўпроқ. Ғалати тартиби бор эди-да. Яъники, муайян масалада ахборот олиш учун албатта расмий хат билан мурожаат қилиш шарт эди. Хат девонхонада қайддан ўтиб, то тегишли раҳбарнинг столига етиб, ниҳоят, имзо чекилиб, шу бўлим мутасаддиси қўлига тушишининг ўзи икки кундан кам вақтни олмасди. Бўлим раҳбари уни ўрганиб, жавоб ёзиб, боз ўзидан каттароғидан тасдиқлатиб, мухбирга маълум қилинишига кетадиган фурсатни-ку, айтманг. Бу жараёнда сўралган масаланинг долзарблиги йўқолиб-йитиб кетиши-чи?!\n«Ёпиқлик»нинг кўз илғамас белгиларидан бири ҳам шу-да.\nБуям майли, бир сафар қизиқ ҳолат бўлганди денг. Икки ярим йил аввал эди, чамаси. Сиёсий газетада ризқ териб юрган пайтимиз. Бўлимнинг ўша пайтдаги бошлиғи «илтимос» қилдики, битта мақола бор, шу газетангизда чиқиши керак, срочно!.. Хўп, муаммо йўқ. Бироқ матн талабга жавоб бермагани сабаб бошқатдан ёзишга тўғри келди. Ва... «ўқиб беришлари» учун яна ўзларига юборилди (эҳтиёт шарт). Газетанинг янги сони тайёр, босмахона икки оёқни бир этикка тиқиб турибди, матндан эса дарак йўқ. Қўнғироқ қилишга мажбур бўлдик: кутиб қолдик, матнни тезроқ ўқиб беринглар... Гўшакни кўтарган йигитнинг гапи ҳамон қулоқ остида жаранглайди: «Расмий хат билан мурожаат қилинг...»\nБугун бунақа тартиб йўқ. Гувоҳи бўлдик: қўнғироқлар тинмайди, тармоқ орқали ёзаётганлар қанча? Мурожаат қилаётган ҳамкасбларимиздан расмий хат сўраш йўқ, шахси, мақоми, ҳатто аккредитациядан ўтган-ўтмагани билан ҳам қизиқилмайди. Фалон нашрдан фалончиман дейилса, бас. Сўрови ўрганилиб, иложи борича тез жавоб берилади. Қисқаси, ахборот вақтида тақдим қилинади, унда маҳкаманинг позицияси мужассам. Тамом. Мурожаатига жавобни олган журналист уни қандай ёзади, воқелик ёки ҳолатни қандай талқин қилади бу — унинг ўзига ҳавола, касбий салоҳияти ва маҳоратига боғлиқ. Ёқсин-ёқмасин, бунинг учун («журналист нега бунақа ёзди-и?») бўлим бошлиғи раҳбарият томонидан «обориб-олиб келинмайди»! Илгари бирор нашрда танқидий мақола чиққани учун калтак бундан буткул бехабар бўлган бўлим бошлиғининг бошида ҳам синарди (кулгили-а?). Боз мақолада кўтарилган муаммо қолиб, уни ёзган журналист шахси кўпроқ «ўрганилгани»-чи?! Матбуотнинг аввалги абгор ҳолатига (ҳозир ҳам мақтанишга тилимиз бормайди рости, бу энди бизнинг муаммо) давлат органларининг шу ва шу каби муносабатининг таъсири йўқ дейсизми?\nЯна бир муҳим ҳолат: эндиликда оммавий ахборот воситаларида чиққан тизимга тааллуқли мақола юзасидан Бош прокуратуранинг муносабатини сўраб мурожаат қилишга эҳтиёж қолмаяпти тобора. Чунки маҳкама матубот хизмати барчасидан бохабар: босма нашр дейсизми, интернет-сайтларими, ҳаттоки ижтимоий тармоқларда билдирилаётган фикр-мулоҳазалар эътибордан четда қолаётгани йўқ. Ходимлар эрта тонгданоқ ҳаммасини жамлаб, тартиблаб, қисқача изоҳи билан раҳбариятга етказади. Қисқа фурсатда тегишли «фишка» билан чиққан «билдиргилар» топшириққа айланиб, бўлим ва бошқармаларга тарқатилади ва назоратга олинади. Айрим «сенсацион» хабарлар-ку зудликда ўрганиб, баёнот беришни талаб этадики, бунинг учун тунлар тонгга уланиб кетишини айниқса, интернет-сайтларда фаолият кўрсатаётган ҳамкасбларимиз яхши билади.\nБу ўринда асосий урғу оммавий ахборот воситаларидаги хабар-мақолалардан «катталар» бехабар эмаслигига, уларни бехабар қолдирмасликка қаратилмоқда. Бугунги даврда бусиз илож йўқ, ҳазрат Навоий лафзида айтилса: «Эрурсен шоҳ, агар огоҳсен сен, Агар огоҳсен сен, шоҳсен сен!».\nУларнинг ижро ва натижалари-чи? Бу энди алоҳида мавзу. Айни баёнлар ижро ва натижалар ҳақида эмас, балки маҳкаманинг Жамоатчилик билан алоқалар ва ҳуқуқий ахборот бўлими фаолиятига кичик чизги сифатида ёзилмоқда.\nОммавий ахборот воситалари, умуман, жамоатчилик билан ишлаш осонми? Ҳеч-да. Журналист халқидай қитмири кам (баъзан тан олиб ҳам қўяйлик). Тизим мисолида айтсак, бир томонида талабчан раҳбарият, иккинчи томонида, асосан, ҳар гапини «илиб» олиб, ўзига қарши отишга шай журналистлар: мутасаддининг ҳолатини тасаввур қилаверинг. Бу мутасадди кўпларга таниш, шу-унчалар баёнлар охирида исмини яна бир карра тилга олмасак бўлмас: адлия кичик маслаҳатчиси Сурайё Раҳмонова.\nлойиҳа Бош прокуратура матбуот хизмати мурожаатлар\n«Озодлик»ка: шармандага шаҳар тор-у дунё кенгми?


Кўзбўямачиликдан сўнг Андижон вилоят ҳокими истеъфога чиқиши керакми? — Minbar\n1 июн 20:54 3 дақиқада ўқийсиз Янгиликлар\nАндижон ҳокими президент Шавкат Мирзиёев вилоятга ташриф буюрганда уй берилди деб алданганини айтган аёлни ношукурликда айблади. Ўзбекистондаги нашрлар президент келганда алданган биргина Хуршида Тиллаева эмаслигини айтмоқда. Ҳокимнинг истеъфоси ҳақида талаблар янграмоқда.\nПрезидент Шавкат Мирзиёев Андижонга ташриф буюрган вақти 10 нафар аёлга коттеж уйлар берилгани ва кейинчалик уларнинг аксариятидан бу уйлар олиб қўйилиши можаросига вилоят ҳокими Шуҳрат Абдураҳмонов изоҳ берди.\nАниқроғи, Абдураҳмонов "Озодлик" радиосига видеомурожаат йўллаган Хуршида Тиллаева масаласига тўхталиб ўтди.\nҲоким Тиллаева алданганини инкор қилмаган, ортидан аёлни ношукурликда айблаган.\n"Бу ерда битта хатолик ўтган булардан энди, шу уйларга олиб киришиб, мана шу уйлар сизларники деб, ҳалиги отдел кадрими, шу ерда ишлаётган гапирган. Гап кетган холос бу ерда. Лекин у қиз интервю берган бўлса, онасининг уйида интервю берди. Бу ерда ҳам онаси билан бирга яшаб келган-ку шу пайтгача у. Нима бўпти онасининг уйида интервю берган бўлса? Бунинг нима хатолиги бор? Энди чиройли кўриниб кетиб, у қизимиз ҳалиги тўқликка шўхлик деган нарсани, сизларга уч марта қайтараман. Нима ерда яшаётувдингизу, нима ерга олиб чиқаяпмиз сизни", – дея миннат қилган вилоят ҳокими.\nГазета.уз сайтига гапирган вилоят хотин-қизлар қўмитаси раиси Манзура Юнусова кўзбўямачилик бўлганини тан олган. Бироқ аёлларга мотивация бериш учун уйлар сизларники дейилганини айтган.\n"Биз «Ўздарётранс»дан уларнинг юкларини ташиб беришни сўрадик. Уйлар улар учун қурилганини айтдик. Биз уларни янада яхшироқ ишлашга руҳланлантириш учун шундай дедик", – деган Манзура Юнусова.\nОлдинроқ "Дарё" нашри Андижонда уй олди дея "Ўзбекистон 24" телеканалида кўз-кўз қилинган ва кейин уйлари тортиб олинган аёллар бир нечта эканлиги тўғрисида материал тайёрлаган эди.\nКун.узнинг ёзишича, Хуршида Тиллаева ва у ишлайдиган тикувчилик цехининг яна 9 ходимига коттежлар берилиши ваъда қилинган, аммо якунда 10 кишидан фақат бир киши – Дилфуза Ҳожиматова коттежли бўлган.\nЭътиборли томони, унга берилган уйга президент Шавкат Мирзиёев, вилоят ҳокими Шуҳрат Абдураҳмонов ҳамда вилоят ҳокими ўринбосари, вилоят хотин-қизлар қўмитаси раиси Манзура Юнусова ташриф буюрган.\nҚолган аёлларга эса уларнинг иш ҳақи ҳисобидан кўп қаватли уйларга пул ўтказилгани ва шу йилнинг август ойида кўчиб чиқиши маълум қилинган.\nЎзбекистондаги онлайн нашрларда Андижондаги "спектакл" дея талқин қилинаётган бу ҳодиса ижтимоий тармоқларда кенг муҳокамаларга сабаб бўлган.\nТелеграмдаги Safari канали қуйидаги фактларга эътибор қаратган:\nПрезидент ташрифи давомида Хуршида Тиллаева ва бошқа аёллар бу уй энди сизларники деб алданган, улар ишониб, "Ўзбекистон 24" репортажида иштирок этиб президентга раҳмат айтган. Аёлларга айнан ўша пайт ҳеч қандай уй берилмаган. Ташрифдан сўнг 2 хонали уйлардан берамиз дейилган.\n"Ўзбекистон 24"нинг ўша репортажи хақиқатдан узоқ. Ёлғон маълумот тарқатилган. У уйларга умуман алоқаси бўлмаган аёлларга "мана шундай уйлар берилди" деб кенг жамоатчилик алданган. Оммавий дезинформация қилинган.\nПрезидент ташрифи давомида ушбу уй-жойларга умуман алоқаси бўлмаган аёлларни ясантириб қўйиб, "мана шу аёлларга шу уйларни бердик" деб давлат раҳбари алданган.\nУшбу оммавий алдовларни Андижон вилояти администрацияси ва унга алоқадор ташкилотлар уюштирган.\nSafari канали бу фактлар мавжуд ҳолатда, демократик давлатларда ҳоким ва бу ишга масъуллар аллақачон истеъфога чиқишига эътибор қаратган.\n"У аёлларга уй бериладими йўқми бу аҳамиятсиз. Аҳамиятлиси айнан ўша куни "Ўзбекистон 24" телеканали ёрдамида ёлғон ахборот тарқатилди. Президентга ҳам нотўғри маълумот берилди. Жамоатчилик оммавий дезинфомация қилинди. Демократик тамойилларга риоя қиладиган жамиятларда одатда ушбу ҳол ҳокимдан тортиб, бу ишга боғлиқ барча масъулларнинг ихтиёрий истеъфоси билан якун топган бўлар эди", – деб ёзади у.


Йирик купюралар инфляцияга таъсир қиладими? » Ўзбекистон янгиликлари – Zamin.uz\n26 май 2019, 18:25\nЎзаро гурунгларимизда миллий валютамиз – сўм мавзуси тез-тез тилга олинади. Ҳамма ўз билганича фикр айтади, тусмол қилади. Ҳақиқатдан ҳам сўмимизни қандай истиқбол кутмоқда?\nЖурналист Асқар Ҳайдаров ўз мақоласида шу мавзуга экскурсия қилади.\n2017 йил бошида муомаладаги нақд пулларнинг умумий сонида 500 сўм қийматгача бўлган банкнотлар улуши 17,2 фоизни, 1000 сўмлик банкнотлар - 68,8 фоизни, 5000 сўмлик банкнотлар - 14 фоизни ташкил этган бўлса, 2019 йилга келиб муомаладаги банкнотлар сонида 500 сўмгача бўлган купюралар 9,9 фоиз, 1000 сўмлик – 55,7 фоиз, 5000 сўмлик – 22,6 фоиз, 10 000 сўмлик – 9 фоиз ва 50 000 сўмлик – 2,8 фоиз улушга эга бўлди.\nТўлов тизимлари ва ахборот технологиялари департаменти директори ўринбосари Улуғбек Маҳмудов ахборот технологиялари истиқболи хусусида сўзлар экан, “бугунги кунда мамлакатимиздаги муомалага чиқарилган пластик карталар сони салкам 17,8 минг донани ташкил этиши фикримизнинг яққол исботидир, - деди.\n- Шу йил бошига келиб уларга 244 мингдан ошиқ терминал, 6859 та банкомат ва инфокиоск хизмат кўрсатмоқда. Жисмоний шахсларнинг пластик карталари орқали миллий валютада амалга оширган транзакциялари суммаси 2018 йилда 63,7 трлн сўмдан кўпроқни ташкил этди ёки бир йил ичида 20 фоиз ўсиши таъминланди.\nЧакана тўловларни қайта ишлаш бўйича давлат процессинг марказининг мавжуд эмаслиги миллий тўлов тизимининг хавфсизлиги даражасини камайтириш, тўлов инфратузилмасининг ягона интеграллашувига эришиш имконини бермаяпти ҳамда бозорда бир монопол тизимнинг мутлақ устун бўлиб қолишини бартараф этолмаяпти.\nМамлакатимиз Президентининг 2018 йил 19 сентябрдаги “Миллий тўлов тизимини ривожлантириш чора-тадбирлари тўғрисида”ги қарори ҳамда ишлаб чиқилган “Тўлов тизимлари тўғрисида”ги янги қонун лойиҳаси бу йўналишдаги ишлар сифатини анча яхшилайди.\nМарказий банкнинг Ахборотлаштириш бош маркази қошида ташкил этилган “Ҳумо” Миллий банклараро процессинг маркази директори Шуҳрат Қурбонов айтишича, янги қонун тўлов тизимлари операторларининг фаолиятини тартибга солади, уларнинг ривожланиши, ишончли ва хавфсиз ишлашининг мустаҳкам платформасини яратади.\n“Ҳумо” бозорда тўлов тизими эмас, оператор сифатида фаолият юритади. МБПМ банклар, тўлов тизимлари, электрон тўловлар учун унга зарур бўлган инфратузилмани яратади.\n“Мазкур тизим халқаро тўлов тизимлари билан интеграциялашган ҳолда фаолият юритади, - деди Ш.Қурбонов. - Нақд пулсиз тўловларни амалга оширишда инновацион маҳсулотлар, жумладан контактли ва контактсиз, мобиль технологиялар кенг қўлланилади. Виртуал пластик карталар муомалага чиқарилади. Банклар бу бозорда эркин ҳаракат қилади, ҳалол рақобат муҳити шакллантирилади”.\nҲозирги кунда тўлов тизимидаги 200 мингдан ортиқ терминалу 17 млн карталар Ягона умумреспублика процессинг марказига уланган. Бордию марказда бирор ишкал пайдо бўлса, банк ҳам, мижоз ҳам операцияларни амалга оширолмайди, пластик карталар орқали операциялар фалажланиб қолади.\n“Ҳумо” қўллайдиган технология банклараро, ички банк ва чакана тўлов тизимларидан иборат бўлиб, бирор тизимда муаммо пайдо бўлгани билан пластикдан фойдаланиш жараёни тўхтаб қолмайди. Тизимнинг бирор жойида муаммо пайдо бўлгани билан бутун тизим ишдан чиқмайди. Карта ва терминалларни сотиб олиш ва амалиётга жорий этишни банклар ихтиёрига берилишининг сабаби шунда.\n“Ҳумо” эмиссия қиладиган тўлов карталари мустаҳкамлиги ва хавфсизлиги таъминлангани, икки режимда (контактли ва контактсиз) ишлаши билан ажралиб туради. Унда тўлов картаси эгасининг исми-фамилияси ва номери эмбосс усулида - бўртиқ ҳолда нақшланади. Таннархи эса ҳозирги карталарникидан икки баравар арзон бўлиб, маълумотлари карта яроқсиз ҳолга келгунга қадар сақланади.\nЭнг асосийси, у орқали тўловларни амалга ошириш жуда қулай: уч хил – кўчмас, кўчар ва мобиль терминалда ишлайди. Амалдаги карта ва терминалларда тўловлар контакт, яъни терминал билан карта тўғридан тўғри алоқа орқали амалга оширилса, “Хумо” карталарида алоқасиз, яъни терминалга чипни текизиш орқали бир-икки сонияда тўлов амалга оширилади.\nМаълум бир суммагача бўлган тўловларни пин-кодни киритмасдан туриб амалга ошириш режалаштирилмоқда. Пин-кодсиз, контактли амалга ошириладиган тўловлар биринчи галда жамоат транспорти ва ижтимоий-маиший хизмат кўрсатиш шохобчаларида синовдан ўтказилади.\nКарта эгасининг маблағлари хавфсизлигини таъминлаш учун пин-кодсиз операцияларни икки-уч марта амалга ошириш, кейинги транзакцияни албатта пин-код киритиш йўли билан амалга ошириш мажбурий этиб қўйилади. Тўланган сумма касса ва терминал экранида бир вақтда кўринади, бундай қулайликлар карталардан фойдаланиш жозибадорлигини оширади.\nВа яна бир янгилик - тўловларни мобил телефон орқали амалга ошириш мумкин. Карта шахсий мобил телефонга улаб қўйилса, ҳар бир тўлов бўйича маълумот олиш ва келажакда банк хизматларидан фойдаланиш имконини беради.\nЯнгиликлар » Иқтисодиёт » Йирик купюралар инфляцияга таъсир қиладими?\n23:14 Ўзбекистонда нақд пул ҳажми ортмоқда (фото)\n20:03 20 000 сўмлик ва 100 000 сўмлик купюралар муомалага киритиладими?


Давлат дастури ижросини кечиктирган вазирликлар ва идоралар раҳбарларига чоралар кўрилган — Ҳукумат ҳисоботи\n12:00 / 01.11.2019\n31 октябрь куни Олий Мажлис Қонунчилик палатасининг мажлиси бўлиб ўтди. Унда Давлат дастурининг 2019 йил III чорагида бажарилишининг бориши юзасидан Вазирлар Маҳкамасининг ҳисоботи тингланди.\nМажлисда депутат Шуҳрат Мамажонов Давлат дастури бандларини белгиланган муддатларда бажарилишини кечиктирган вазирлик ва идоралар, мансабдор шахсларга нисбатан қандай жазо чоралари қўлланаётгани билан қизиқди.\n«Вазирлар Маҳкамасида Давлат дастури ижроси бўйича ҳар ойлик мониторинг тизими бор. Ушбу тизим асосида ҳар ойда вазирлик ва идоралар томонидан амалга оширилган ишлар Адлия вазирлиги томонидан умумлаштирилган ҳолда Ҳукуматга киритилади.\nҲукуматда тегишли тармоқлар, тегишли котибиятлар билан ишланган ҳолда натижалари Раёсатга олиб чиқилади. Раёсатда ўз муддатида бажарилмаган ёки бажарилишида муаммолар келиб чиқаётган масалалар муҳокама қилинади. Натижалари бўйича вазирликлар, давлат қўмиталари, идораларнинг раҳбарларига ёки Вазирлар Маҳкамасининг аппарати ходимларига нисбатан чора кўрилган ҳолатлар бор. Бу ҳақда парламентга батафсил қўшимча маълумот берилади», дея Вазирлар Маҳкамаси аппарати раҳбарининг биринчи ўринбосари Нусратбек Тўйчиевнинг сўзларини келтирмоқда Kun.uz мухбири.\nУнинг айтишича, Давлат дастурининг 24 банди бўйича ишлашда давом этилаётгани учун охирига етказилмаган, булар бўйича Олий Мажлис қўмиталарининг фракциялари йиғилишда бандма-банд изоҳ берилган.\n«Давлат дастурининг 24та банди бўйича ҳали ишлар давом эттирилмоқда, назоратдан олинмаган. Назоратдан олишга бизнинг ҳаққимиз йўқ. Бу ишларни охирига етказамиз. Айрим ҳужжатлар бўйича янги, қўшимча топшириқлар бўлган жойлари бор. Шулар асосида қайта ишланяпти, уларни охирига етказиб раҳбариятга ахборотини берамиз», деди Нусратбек Тўйчиев.


"Ватан ҳимоячилари" кимнинг ҳимоясида?\nМустақил кузатувчилар ва оддий халқ¸ бу саволга 2005 йилнинг 13 майида Андижонда рўй берган қонли ҳодисалар аниқ жавоб бўлганини таъкидлашмоқда.\nЎзбекистон Қуролли кучлари ташкил топганининг 17 йиллиги чоршанба куни мамлакат бўйлаб кучли ташвиқот кампанияси ва армияни мадҳ этиш орқали байрам қилинди.\nУшбу ташвиқот кампанияси бир неча кун аввал бошланиб¸ 14 январ куни ўз чўққисига етди.\nАммо Ўзбекистон армияси мақталган ўнлаб репортажларнинг бирортасида ҳам армияни таъминлаш ўзбекистонлик солиқ тўловчилар учун қанчага тушаётгани айтилмади.\nБу каби маълумотлар АҚШ Марказий разведка бошқармасининг Ўзбекистонга оид очиқ ҳисоботида ҳам мавжуд эмас.\nМосквалик ҳарбий таҳлилчи Владимир Мухин ўз манбаларига таянган ҳолда¸ бугунги кунда Тошкентнинг бир йиллик ҳарбий сарф- харажатлари бир миллиард АҚШ долларига яқинлашиб қолганини айтади.\n- Улар мудофаанинг ўзига қарийб бир миллиард доллар сарфлайди. Бу эса¸ мамлакат ялпи ички маҳсулотининг 6-7 фоизини ташкил этади. Каримов ўз режимини сақлаб қолишни истайди ва бу мақсадда ҳеч қачон пулни аяган эмас¸ дейди таҳлилчи.\nПрезидент Каримов¸ қуролли кучларга йўллаган байрам табригида армия қошидаги махсус операцияларни амалга оширадиган кучлар ва террорчиликка қарши курашиш корпуси имкониятларини кенгайтириш ва кучайтириш муҳим аҳамият касб этишини таъкидлаган.\n2005 йил Андижонда кўтарилган ғалаённи айнан шундай бўлинмаларнинг бостиргани маълум.\n2008 йилнинг 17 сентябр куни президент Каримов Андижондаги намойишни бостиришда бевосита иштирок этган махсус амалиётлар бўйича бригада командири Қобилжон Бердиевни Мудофаа вазири лавозимига тайинлади.\nҲарбий таҳлилчи Павел Фельгенгауэрнинг айтишича, ҳозирги кунда армиянинг бюджети ҳам Каримов режими олдида турган янги таҳдидларга монанд тақсимланаётир.\n- Каримовга ўзининг ички душманларига қарши курашиш учун танклар керак эмас. Аммо қандайдир норозилик кўтарилса¸ Андижонда бўлгани каби уни бостириш учун ҳуқуқни муҳофаза қилувчи органлар, махсус хизматлар ва махсус қуролли кучлар зарур¸ дейди таҳлилчи.\nАҚШ Марказий разведка бошқармаси маълумотларига кўра, бугунги кунда Ўзбекистон армияси хизмат қилишни истаётган барча ёшларни қуролли кучлар сафига қабул қилолмайди.\nËшларни армия сафига қўшилишга ундаëтган асосий омил¸ кузатувчиларга кўра¸ ватанпарварлик туйғуларидан кўра¸ иқтисодий имконсизликдир.\nЗотан¸ ишга яроқли ëшлар сони ошиб бораëтган бир кезда¸ ишсизлик муаммоси янада катталашаëтган Ўзбекистонда армия сафида хизмат қилган ёшларга ишга жойлашишда имтиёзлар берилади.\nБиз билан суҳбатда бўлган 17 ёшли Жамшид айнан шу боис армияда хизмат қилиш истагида эканини айтади.\nЖамшид: Ўзи боришга менинг ниятим бор эди. Энди ҳозир ўқиш бўлгани учун билмадим энди.\nОзодлик: Нима учун хизмат қилишни хоҳлар эдингиз?\nЖамшид: Мен ўзи билмайман нима учун бориш кераклигини. У ерда системаси бошқа дейишадию. Лекин “Бориш керак¸ кейин ҳарбий гувоҳнома керак бўлади” деган гаплар учун бораман. Ўзимга шунақа ният қилиб қўйганман.\nАксар таҳлилчилар фикрича, Ўзбекистон бошқарувида қуролли кучлар ва умуман куч ишлатар тизимларига фаол ўрин ва алоҳида имтиëзлар берилаётгани мамлакатдаги жорий иқтисодий вазият билан чамбарчас боғлиқдир.\nЖаҳон молиявий бўҳронининг Ўзбекистонга ҳам таъсир эта бошлагани¸ президентни ўз бошқарувининг асос таянчи бўлмиш бу идораларга янада кўпроқ таянишга мажбур қилаётгандек.\nАрмия ва халқ


Ўзбекистонда тиббиёт олийгоҳи талабалари учун вазир стипендияси жорий этилди – Bugun.uz\nЖамият - 12:05 · 01.05.2022\nЎзбекистонда тиббиёт олийгоҳи талабалари учун вазир стипендияси жорий этилди\nЎзбекистонда тиббиёт олий ўқув юртлари талабалари учун «Соғлиқни сақлаш вазири стипендияси» таъсис этилди. Бу ҳақда Соғлиқни сақлаш вазирлиги матбуот хизмати хабар берди.\nМаълум қилинишича, бу ҳақда вазирнинг тегишли буйруғи қабул қилинган. Унга кўра мазкур стипендия бакалавриат ва магистратура босқичида таҳсил олаётган ёшларга берилади. У ҳар бир тиббиёт олий таълим муассасасининг 5 нафаргача номзодига бир йил мобайнида ажратилади.\nУшбу стипендияга номзодларни саралаш ҳақидаги эълон танлов ўтказилишидан камида 1 ой олдин матбуотда эълон қилинади. Номзодлар томонидан аризалар мавжуд 11 та тиббиёт олий ўқув юртининг «Ёшлар билан ишлаш, маънавият ва маърифат бўлими»га тақдим этилади.\nҲужжатлар навбатдаги босқичда вазирликнинг Фан ва таълим бошқармаси томонидан кўриб чиқилгач, вазир буйруғи асосида берилади. Стипендия миқдори Ибн Сино номидаги давлат стипендияси миқдорига тенглаштирилган.\nАввалроқ Шавкат Мирзиёев қарори билан «Заковат» стипендияси жорий этилиши маълум қилинганди. Шунингдек, Тошкент вилоятида иқтидорли ёшларни рағбатлантириш мақсадида «Ҳоким стипендияси» жорий этилгани ҳамда Ўзбекистон ОТМларида «Президент гранти» стипендияси ва «Қизлар учун махсус стипендия» жорий этилиши хабар берилганди.


Футзал: Ўзбекистон ярим финалда Эронга 10:0 ҳисобида мағлуб бўлди (ВИДЕО)\n09 март 2021, Тошкент вақти: 04:15\nФутзал бўйича Ўзбекистон терма жамоаси Вьетнамда ўтаётган Осиё чемпионати ярим финалида Эрон термасига 10:0 ҳисобида мағлуб бўлди.\nКучли рақибга қарши асосан ҳимоя тактикасини қўллаган ўзбекистонлик футзалчилар ўйин давомида рақиб дарвозсини бир марта ҳам ишғол эта олмадилар.\nЎйиндан сўнг журналистлар билан суҳбат қилган Ўзбекистон терма жамоаси бош мураббийи Баҳодир Аҳмедов Эрон футзалчилари Осиёдаги энг кучли жамоа экани ва йирик мағлубиятдан фожеа ясаш керак эмаслигини таъкидлаб ўтди.\nЯрим финал иккинчи жуфтлигида япониялик футзалчилар қувайтлик рақибларини 6:1 ҳисобида мағлуб этиб, финалга йўлланма олдилар. Эрон ва Япония иштирокидаги финал учрашуви 10 май куни бўлиб ўтади.\nЎзбекистон ва Қувайт жамоалари ҳам учинчи ўрин учун 10 май куни ўзаро беллашадилар. Ўйин Тошкент вақти билан соат 14:00да бошланади.\nФутзал бўйича Эрон терма жамоаси 1999 йилдан бери ўтказиб келинадиган Осиё чемпионатида жами 10 марта ғалаба қозонган. Ўзбекистон футзалчилари эса қитъа биринчилигида уч марта иккинчи ўрин, икки марта учинчи ўринни эгаллаганлар.\nСурхондарё вилояти ҳокими Тўра Боболов жиноят кодексининг қатор моддалари билан айбланиб, ҳибсда сақланаётган блогер Отабек Сатторий ҳақида фикр билдирди.\nEffekt.uz нашрининг ёзишича, журналистлар билан учрашув чоғида вилоят ҳокими:\n“Отабек муаммоларни олиб чиқди, чиқмади эмас. Ўзим ҳам у кўтарган муаммолар ечимини топишга интилдим. У айтган маҳаллаларга бордим. Ҳатто раҳмат ҳам айтдим. Охирги вақтлар шаънимга тегадиган сўзлар билан мурожаатлар йўллашни бошлаганди.\nМен унга “ўйлаб гапиргин, вилоят ҳокимиман сал ҳурмат сақлагин” деб айтдим. Охири шу бола билан тенглашиб ўтирмай дедим. Ҳаддидан ошса ҳам индамадим. Отабекни ёмон демаган бўлардим. У ҳам фуқаролар учун ишлаган. Озми, кўпми муаммоларни бизга кўрсатиб берган. Аммо бироз шошқалоқлиги, ўйламай иш тутиши унга панд берди”,- деб айтган.\nТўра Боболов ўз сўзи давомида “Отабекнинг баъзи саволларидан жаҳли чиққанини”, аммо унинг ҳозирги ҳолатини “душманига ҳам раво кўрмаслигини” айтган ҳамда “Агар ҳуқуқни муҳофаза қилувчи органлар унинг жазосини енгиллаштира олса, ёрдам беришса, яхши бўларди”,-деб фикр билдирган.\nУ 30 январь куни соат 17 ларда Термиздаги уйидан фуқаро кийимидаги ходимлар томонидан олиб кетилганди.\nЖазони ижро этиш муассасаларида маҳкумлар билан видеоконференц орқали 15 дақиқагача қисқа муддатли учрашувлар ўтказишга рухсат берилади, деб ёзди “Дарё” нашри 8 март куни.\nХабарда айтилишича, бу ҳақда нашрга Жазони ижро этиш бош бошқармаси Тарбиявий ва ижтимоий психологик ишларни ташкил этиш бошқармаси бошлиғи, подполковник Жамшид Султонов маълум қилган.\nУнга кўра, маҳкумларнинг видеоалоқа орқали 15 минутлик қисқа учрашувлар ўтказиш тартиби ишлаб чиқилган. Айни пайтда бу тизим тест режимида ишламоқда.\n“Амалдаги қонунчиликка кўра, учрашувлар ўртада тўсиқ бўлган ҳолда ташкил қилинади. Шунинг учун бу қўшимча чиқимларни олдини олиш, қариндошларини йўлкира харажатларидан озод қилиш мақсадида қўлланилмоқда. Бундан ташқари, замонавий технологияларни ЖИЭМга жорий этилаётган янгиликларимиздан биттаси”, – деб иқтибос келтирди ИИВ вакили сўзларидан нашр.\n5 март куни қабул қилинган қарорга асосан мазкур тартиб 2021/2022 ўқув йилидан жорий этилади.\nКонтракт асосида давлат олий таълим муассасаларига қабул қилинган ота-онаси ёки уларнинг биридан айрилган муҳтож қизлар, боқувчиси йўқ ёлғиз аёллар давлат ҳисобидан ўқитилади. Мазкур меъёр “Хотин-қизларни қўллаб-қувватлаш, уларнинг жамият ҳаётидаги фаол иштирокини таъминлаш тизимини янада такомиллаштириш чора-тадбирлари тўғрисида”ги Президент қарорида белгилаб қўйилди.\n5 март куни қабул қилинган қарорга асосан мазкур тартиб 2021/2022 ўқув йилидан жорий этилади. Муҳтож хотин-қизларнинг ўқиш пулларини Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари ҳамда давлат олий таълим муассасалари тўлаб беради.\nШунингдек, бакалавриат босқичини муваффақиятли тамомлаб, хорижнинг нуфузли таълим муассасаларига “Эл-юрт умиди” жамғармаси стипендиялари асосида ўқишга юбориладиган стипендиатлар орасида хотин-қизлар улуши камида 20 фоизга кўпайтирилади.\nИИВ ЙҲХББ ахборот хизмати инфографикаси.\nЎзбекистонда 2021 йилнинг январь—февралида содир этилган йўл-транспорт ҳодисаларида 265 киши ҳалок бўлди.\nИИВ ЙҲХББ ахборот хизматининг билдиришча, ўтган икки ойи давомида 802 та йўл-транспорт ҳодисаси бўлган, Бу ҳодисаларнинг 255 таси ўлим билан якунланган.\nБилдирилишича, 265 кишининг 188 нафари авария жойида, 77 нафари шифохоналарда вафот этган. Бундан ташқари йўл-транспорт ҳодисаларида жами 724 киши тан жароҳатлари олган.\nАварияларнинг 393 тасига пиёдалар, 103 тасига болалар ва 14 тасига маст ҳайдовчилар сабаб бўлган. 28,4 фоиз ҳолатда авариялар пиёдаларнинг кўчани нотўғри жойидан кесиб ўтиши оқибатида юз берган.\nЭнг кўп авариялар Тошкентда (116), Тошкент вилоятида (109), Наманган вилоятида (79) содир этилган.\nНавоий вилоятидаги Мурунтов кони 2020 йили олтин қазиб олиш бўйича дунёда биринчи ўринни эгаллаган.\nМазкур конда, Kitco таҳлилий маркази маълумотига кўра, ўтган йили 2 миллион унциядан (1 унция 31,1034768 граммга тенг – таҳр.) кўпроқ олтин қазиб олинган.\n“Навоий” кон-металлургия комбинати тасарруфидаги Мурунтов конининг узунлиги 3,3 километр, кенглиги 2,5 километр бўлиб, чуқурлиги қарийб 600 метрга тенгдир.\nХабарномада қайд этилишича, 150 миллион унциядан кўпроқ захирага эга кон яқин келажакда жаҳондаги энг йирик олтин кони мақомини ўзида сақлаб қолиши мумкин.\nМурунтов кони 1958 йили кашф этилган бўлиб, бу ерда кенг кўламда олтин қазиб олиш ишлари 1969 йилдан бошланган.\nДунёда олтин қазиб олиш бўйича рейтингда Навоийдаги кондан кейинги ўринни АҚШнинг “Карлин” кони (2-ўрин) ва Россиянинг “Олимпиада” кони (3-ўрин) эгаллаган.\nАввалроқ Ўзбекистондан 2020 йилда экспорт қилган маҳсулотларнинг 44 фоизини олтин ташкил қилгани айтилган.\nЯпония халқаро ҳамкорлик агентлиги логоси\nЎзбекистон икки лойиҳа доирасида Япония халқаро ҳамкорлик агентлигидан (Japan International Cooperation Agency ёки JICA) умумий қиймати 333,4 миллион доллар миқдорида қарз олмоқчи.\nМолия вазирлиги томонидан ишлаб чиқилган ва regulation.gov.uz порталида муҳокама учун ҳукумат қарорига мувофиқ, JICAдан “Ўзбекистонда коронавирус Covid-19 пандемиясига қарши шошилинч чоралар кўриш” лойиҳаси бўйича 15 миллиард япон йенаси, “Ривожлантириш сиёсатини қўллаб-қувватлаш” лойиҳаси бўйича 195 миллион АҚШ доллари миқдорида кредит жалб қилиш режаланган.\nҚарор лойиҳаси муҳокамаси шу йил 20 мартигача давом этади.\nЎзбекистонда давлат қарзи, 2021 йилнинг 1 январь ҳолатига кўра, 23 миллиард 300 миллион долларни ташкил қилгани ва ўтган йилга нисбатан қарз миқдори қарийб 31 фоизга кўпайгани ҳақида Озодлик аввалроқ хабар қилган. Молия вазирлиги маълумотига кўра, бу республика ялпи ички маҳсулотининг 40,4 фоизини ташкил қилади.\nМазкур маблағнинг 21,1 миллиард доллари ташқи қарз бўлиб, бунинг 2 миллиарди Япония халқаро ҳамкорлик агентлигидан олинган.\nЎзбекистон Марказий банки 2021 йил 9 мартидан валюталарнинг сўмга нисбатан янги қийматини белгилади.\nМБ маълумотига кўра, сешанбадан АҚШ долларининг расмий курси 5 мартдаги курсга нисбатан 12 сўм 79 тийинга ошиб, 10 минг 490 сўм 65 тийинни ташкил этади (ўтган ҳафтада кузатилган бир неча кунлик пасайишдан кейин доллар курси 10 минг 477 сўм 86 тийинга тенг бўлган эди).\nЕвронинг расмий курси эса олдинги курсга нисбатан 93 сўм 71 тийинга арзонлаб, 12 минг 513 сўм 25 тийинга тенг бўлади (ўтган ҳафтадаги сўнгги ўзгаришларга асосан евро курси 12 минг 606 сўм 96 тийинга тенг бўлган).\nЎзбекистон пойтахти Тошкентда ободонлаштириш тизимида ишлайдиган 4127 нафар аёлга 8 март муносабати шаҳар ҳокими номидан байрам совғалари топширилган. Бу ҳақда Тошкент шаҳар ҳокимлиги матбуот хизмати маълумот тарқатди.\nМаълумотларга кўра, пойтахт тозалиги ва кўкаламзорлаштиришга масъул бўлган аёллар бу гал байрам совғаси сифатида дазмолга эга бўлишган.\n“Икки йилдан бери ўзи TEFAL (электрчойнак демоқчи – таҳр.) бериларди, энди бу йил дазмол қила қолдик”, деган аёлларни “Жаҳонгир Абидович номидан” табриклаган мулозим.\nЭслатиб ўтамиз, Тошкент шаҳар ҳокими Жаҳонгир Ортиқхўжаевга қарашли ARTEL ширкатида электрчойнак ва дазмол каби майда маиший техника буюмларидан ташқари музлаткич, телевизор, чангютгич, кир ювиш машиналари, овқат тайёрлаш учун плиталар ҳамда бошқа ашёлар ишлаб чиқарилади.


Home icon Бош саҳифа»Адабиётшунослик»Шеър санъати»Лирик жанр\nУзоқ даврларда анъанавийликка эга бўлмаган строфик тузилиш шеър шакли ҳисобланади, бу жанрга айланиши учун анъанавий тус олади, унда пухта лирик қаҳрамон образи яратилган бўлади.\nЛирик жанрлар кўп бўлиб, улар орасида ўзбек мумтоз адабиётида бирмунча кенг тарқалганларини кўриб ўтамиз. Ундай лирик жанрлар орасида ғазал, маснавий, фард, мурабба, рубоий, туюқ, қитъа, мухаммас, мусамман, мусаддас, мустазод, таржибанд, таркиббанд кабиларни ажратиб кўрсатиш мумкин.\n1. Ғазал. Ғазал форс-тожик ва ўзбек мумтоз адабиётида жуда кенг тарқалган лирика жанрларидан бири ҳисобланади. Ғазалда кўпроқ ишқий мавзу — муҳаббат туфайли туғилган ҳис-туйғулар ёритилган. Баъзан ғазалларда ижтимоий-сиёсий масалалар ҳам қаламга олинган. Унинг шаклига яқин бўлган шеърий асарларнинг дастлабки намуналарини улуғ форс-тожик шоири Рудакий яратган. Кейинчалик Саъдий, Ҳофиз, Лутфий сингари шоирлар ғазал тараққиётига муҳим ҳисса қўшганлар.\nXIV—XV асрларда, хусусан, Алишер Навоий замонига келиб, ўзбек ғазали ўз тараққиётининг юксак чўққисига кўтарилган. Кейинги асрлар давомида ҳам ғазал ўзбек мумтоз адабиётида етакчи жанрлардан бири бўлиб қолган.\nҒазал икки мисрали байтлардан ташкил топади. «Байт» сўзи чодир, уй, хона маъносини ҳам англатади.\nҒазал дастлабки икки мисраси ва кейинги байтларнинг иккинчи мисралари ўзаро қофиядош бўлган, монорифма (якка қофия) асосига қурилган шеърдир. Унинг схемаси: аа, ба, ва, га, да ва ҳоказо.\nКўпинча, қофиядош мисраларнинг охирида бир сўз ёки сўзлар гуруҳи такрорланиб келади. Шу такрорланувчи қисм радиф, деб аталади. Радиф шеър маъноси, ритми ва мусиқийлигига катта таъсир кўрсатади, унинг ҳиссий кучини орттиради.\nҒазалнинг бошидан охиригача барча мисралари бир хил вазнда ёзилади. Намуна сифатида Алишер Навоийнинг қуйидаги ғазалидан парча келтириш мумкин:\nБазми айш ичра лаболаб бода ошомимға айт.\nБу ғазалнинг схемаси қуйидагича бўлади: аа, ба, ва, га, да, еа, ёа.\nҚофиядош мисралар охирида такрорланувчи «айт» сўзи радиф ҳисобланади. Бу ғазал арузнинг рамал баҳрида ёзилган.\nВазни рамали мусаммани аруз ва зарб мақсур, яъни:\nфАилАтун фАилАтун фАилАтун фАилАн\nМусамман — саккиз демакдир, яъни арузда рукнлар сони байт доирасида ҳисобга олинади.\nҒазалнинг биринчи байти матлаъ ёки мабдаъ деб аталади. Иккинчи байтнинг иккала мисраси ҳам қофиядош бўлса, матлаънинг зеби (зеби матлаъ) ёки матлаъ ҳусни (ҳусни матлаъ) дейилади. Ғазалнинг охирги байти мақтаъ ёки хотима, деб аталади, унда кўпинча шоирнинг тахаллуси бўлади.\nҒазал ҳажман унча катта бўлмайди. Адабиётшунослар аниклашича, шеъриятда камида уч байтли ва кўпи билан 21 байтли ғазаллар учрайди. Алишер Навоий ғазалларнинг чўзилиб кетмаслигини ва кўпроқ 7 байтли бўлиши мақсадга мувофиқ, деб ҳисобланган. Асосан 7 байтли қилиб ёзган ва бу ҳақда бир қитъасида қуйидагиларни айтган:\nНавоий шеъри тўққиз байту ўн бир байту ўн уч байт,\nКи лаҳза узра қалам зийнат берур ул дурри макнундин.\nБуким, албатта, етти байттин ўксук эмас, яъни —\nБайтлар миқдоридан қатъи назар, ғазал кўпинча ўзаро боғланиб, муайян композицион яхлитлик юзага келишига, кўзда тутилган фикрнинг, ҳис-туйғунинг изчил ифодаланишига хизмат қилган.\n2. Маснавий. Маснавий ўзбек мумтоз адабиётида, хусусан, достончилигида кенг қўлланилган жанрлар-дан бири. Унда ёнма-ён турган икки мисра ўзаро қофияланган бўлади. Аниқроғи, маснавий ўзаро қофиядош икки мисрали бандлардан ёки байтлардан ташкил топган. Катта эпик достонларни битишда маснавий кенг қўлланилган.\nАлишер Навоийнинг «Хамса»си маснавийда ёзилган. Маснавий шаклини тасаввур қилмоқ учун «Ҳайрат ул-аброр» достонида келтирилган вафо ҳақидаги ҳикоятдан қуйидаги парчани ўқиш кифоя:\nҚай бирининг қатлиға қилғач шитоб,\nЁна бири айлар эди изтироб.\nКим мени қатл айла бурун тез бўл,\nТоки мен ўлгунча тирик бўлсун ул.\nБазл қилурлар эди бир-бирига бош,\nБошлариға тиғ учун эрди талош.\nМаснавийнинг қофияланиш схемаси қуйидагича бўлади: аа, бб, вв ва ҳоказо.\nКаттароқ эпик шеърий асарларни ёзишда маснавий шакли бошқа турдаги қофия усулларига нисбатан қулайроқ бўлганлиги учун ҳам Навоий маснавий тўғрисида сўзлаб, унинг майдони кенг, «услуби хўб», деб таъкидлаган:\nМаснавий ким бурун дедим они;\nКўргузур санъатин бори бир-бир...\nЛекин ул барчадин дағи хуби\nБор эрур маснавийнинг услуби.\n3. Фард. Фард мумтоз адабиётимиздаги энг кичик жанрлардан бири. У кўпинча, бир байтдан иборат бўлади ва унда муайян фикр, ҳис-туйғу ихчам ҳолда ифодаланади. Фард кўпинча ахлоқий-таълимий, дидактик хусусиятга эга. Шунга кўра айрим фардлар афоризмга айланиб кетади. Одатда, фарддаги мисралар ўзаро қофиядош бўлади. Фарднинг қофияланиш схемаси қуйидагича: аа.\nБу шеърий шаклнинг ёрқин намуналари сифатида Алишер Навоийнинг қуйидаги фардларини келтириш мумкин:\nТамаъ этма, кўп ўлса эл моли,\nКўрмайин ҳақ хазинасин холи.\nТакаллуф эрур танға фарсудалиқ,\nАнинг таркидур жонға осудалиқ.\nАйрим ахлоқий-таълимий фикрларни алоҳида таъкидлаб кўрсатиш мақсадида мумтоз адабиётдаги насрий асарлар ичида ҳам фардлар келтирилган. Навоий «Маҳбуб ул-қулуб» асарида ёмонлик ҳақида муайян фикрни илгари суриб, унга алоҳида урғу бериш мақсадида фард келтиради: «Ёмонларға лутфу карам, яхшиларға мужиби зарар ва алам. Мушкка риоят кабутарға офатдур. Шағол жонибин тутмоқ товуқ тухмин қурутмоқдир.\nБўрини қўзи билан қилган семиз,\nКийик жамъу хайлиғадур раҳмсиз.\n4. Рубоий. Тўрт мисрали банддан иборат бўлган лирик жанрларнинг бири рубоийдир. Рубоийда кўпинча 1-2 ва 4-мисралар ўзаро қофиядош бўлади. Унда рубоийнинг қофияланиш схемаси қуйидагича: аа ба.\nАйрим ҳолларда рубоийнинг тўрттала мисраси ҳам ўзаро қофияланади. Бундай шеърий шакл «таронаи рубоий», деб аталади ва унинг қофияланиш схемаси: аааа.\nРубоийда инсоннинг муайян ҳис-туйғулари, кечинмалари теран фалсафий мушоҳадалари билан омухталаштириб юборилган бўлади, инсон, ҳаёт, яшашнинг маъноси, борлиқ ҳақидаги фалсафий умумлашмалар катта ўрин тутади.\nРубоийнинг дастлабки намуналари қадимги форс-тожик халқ оғзаки ижодида мавжуд. Унинг ёзма намуналари эса IX—X асрлардаги форс-тожик адабиётида, хусусан, Рудакий ижодида майдонга келган. XI—XII асрларда яшаган форс-тожик шоири Умар Хайём эса рубоий тараққиётига жуда катта ҳисса қўшган. Навоий ва Бобурлар ўлмас рубоийлар ёзганлар. Навоийнинг қуйидаги рубоийси бу шеърий шакл ҳақида ёрқин тасаввур ҳосил қилишга имкон беради:\nҒурбатда ғарибу шодмон бўлмас эмиш,\nТўртлик арузнинг ҳазаж баҳрида, махсус 24 та рубоий вазнларида ёзилсагина рубоий бўлади, аксинча, у тўртлик жанрига мансубдир. Рубоий битта вазнда, мисра ўша 2 та вазнда, ё бир рубоий 4 та вазнда, рубоийнинг ахраб ва ахрам шажараси вазнлари аралашмаси асосида ҳам ёзилиши мумкин.\n5. Туюқ. Ўзбек адабиётидаги тўрт мисрали шеърий шаклларнинг яна бири туюқдир. Бу шеърий шакл омоним (шаклдош, аммо маъноси турлича бўлган) сўзлардан маҳорат билан фойдаланиш асосида битилади. Одатда, бир сўз туюқнинг 1—2 ва 4-мисралари охирида такрор келади, лекин ҳар мисрада турлича маъно англатади. Туюқда оҳангдошлик ҳам шу сўзларнинг такрорланишидан келиб чиқади. Юсуф Амирий қуйидаги туюғида «ўт» сўзини уч хил маънода қўллаган:\nКўз ёшимдин ер юзида унди ўт,\nМунча тақсир айладим, қонимдин ўт.\nБу туюқда «ўт» сўзи биринчи мисрада олов, иккинчи мисрада ўсимлик маъносини англатади. Тўртинчи мисрада эса буйруқ феъли сифатида келади, яъни «қонимдин ўт» дейилганда «қонимдан кеч», деган маъно ифодаланади.\nТуюқ омонимларга асосланганлиги сабабли туркий тиллардаги адабиётларга хос лирик жанр ҳисобланади, чунки Алишер Навоий «Муҳокамат ул-луғатайн»да тўғри исботлаб берганидек, туркий тиллар омоним сўзларга бойлиги билан ажралиб туради.\nТуюқдар, одатда, аруз вазнининг «рамали мусаддаси мақсур» баҳрида ёзилган.\nТуюқда кўпинча сўз ўйини воситасида муайян фикр ихчам шаклда, таъсирчан, гоҳо юмористик тарзда ифодаланади.\nЎзбек мумтоз адабиётида туюқнинг ёрқин намуналарини Юсуф Амирий, Лутфий ва Навоийлар ижод этган. Демак, туюқ тажнис (сўз ўйини)га суянади, Бобур унинг бир қанча турини келтирган, бирининг тажнисли банд қофияси абаб тарзида, бошқасида тўрттала мисра ҳам тажнисли, яна бирида тажнис радиф сифатида келади, бошқа бирида тажнисли тўртлик ҳожибли ва ҳоказо. Огаҳий олти мисрали тажнис ҳам ёзган.\n6. Қитъа. Мумтоз адабиётдаги кичик шеърий шаклларнинг яна бири қитьадир. У кўпинча икки байтли қилиб ёзилган. Каттароқ ҳажмли, ҳатто тўққиз-ўн байтли қитъалар ҳам бўлган, шаклан қитъа матласиз ва мақтасиз ғазалга ўхшайди. Унда жуфт мисралар қофияланиб келади. Бу шеърий шаклнинг қофияланиш схемаси қуйидагича: ба, ва, га, да ва ҳоказо.\nҚитъалар аруз вазнининг турли баҳрларида ёзилган. Унинг ёрқин намунаси сифатида Алишер Навоийнинг қуйидаги машҳур шеърини эслаш мумкин.\nЖаҳон ганжига шоҳ эрур аждаҳо,\nКи ўтлар сочар қаҳри ҳангомида.\nАнинг номи бирла тирилмак эрур\nМаош айламак аждаҳо комида.\nКўрамизки, қитъада муайян ҳис-туйғу фалсафий, ахлоқий-таълимий, ижтимоий ғоя билан бирлашиб кетади. Шунга кўра, унда дидактика кучли бўлади. Буни, яъни қитъанинг ҳикматга бойлигини алоҳида таъкидлаб, Алишер Навоий қуйидагиларни ёзган эди:\nМундоқ муқаттаотким, мен йиғмишам эрур.\nҲар бир ҳадиқаи хирад айлар учун фароҳ.\nМажмуин уйла кишвари, англаки сотҳини\nҲикмат суйидин айламишам қитъа-қитьа боҳ.\nШоирнинг бу сўзлари ҳаққонийлигига, яъни мазкур шеърий шаклнинг афоризмга, ҳикматга бойлигига иқрор бўлмоқ учун Навоийнинг яна бир қитъасини эслаш мумкин:\nҲар кишиким топса даврон ичра жоҳу эътибор,\nКим, анинг зотида бедоду ситам бўлғай қилиғ.\nЯхшилиқ гар қилмаса, бори ёмонлиқ қилмаса,\nКим, ёмонлиқ қилмаса, қилғанча бордур яхшилиғ.\nҚитъанинг дастлабки намуналари Рудакий ижодида учрайди. Ўзбек адабиётида бу жанр ривожига Алишер Навоий салмоқли ҳисса қўшган.\n7. Мустазод. Ўзбек адабиётида бир қатор жанрлар борки, улар ғазалга боғлиқ ҳолда туғилганлиги ва яқинлиги билан характерланади. Ундай жанрлар жумласига мустазод, мухаммас, мусаддас, мусамман, таржибанд, таркиббанд киради.\nМустазод шундай жанрки, унда арузнинг бирон вазнида ёзилган шеърнинг 1—2-мисраларидан сўнг, бу мисраларга уларнинг бошланғич ва охирги рукнлари асосида кичик мисра қўшилади. Иккала тўла мисра охири қофиядош, уларнинг кичик мисралари эса ўзаро ўзгача қофияланади, сўнг тоқ мисралар ва уларнинг кичик мисралари қофиясиз, аммо жуфт мисралар ва уларнинг кичик мисралари шеърнинг 1—2-мисралари ва уларнинг кичик мисралари охири сингари қофияланади. Алишер Навоийнинг «Мезон ул-авзон» асарида мустазодга шундай таъриф берилади: «Ва яна халқ орасида бир суруд бор экандурким, ҳазажи мусаммани ахроби макфуфу маҳзуф вазнида байт боғлаб, ҳар мисрасидан сўнгра ҳамул баҳрнинг икки рукни била адо қилиб, суруд нағамотиға рост келтирурлар эрмиш ва ани «мустазод», дерлар эмиш». Мусаддас ва мусамман рукнли ҳамма вазнларда ҳам мустазод ёзса бўлаверади.\nБу шеърий шакл ҳақида тасаввур ҳосил қилмоқ учун Навоийнинг қуйидаги мустазоди билан танишиб чиқиш лозимдир:\nЭй ҳуснугга зарроти жаҳон ичра тажалло\nСен лутф била кавну макон ичида мавло\nҲарён кезарам телба сифат токи яшундунг\nкўздин пари янглиғ,\nУрён баданим заҳмлари ичра эмас қон,\nюз пора кўнгулдур,\nБу равзаналардин қиладур ҳар бири, яъни\nЗуҳд ичида топмади Навоий чу мақоме\nэмди қилур оҳанг,\nКим, бўлғай ул бодаву бир турфа муғанний\nБу мустазод вазни:\n--VI V--VI V--VI V--I\nдир. У ҳазаж баҳрига мансуб. Унда кичик мисра вазни: — — V 1 V — — бўлиб, у вазннинг 1 ва охирги рукнлари асосида тузилаётир. Шоир Чокарнинг:\nҲуснинг гули то бўлди жаҳон мулкида пайдо, эй шўхи паризод,\nСолди ани ишқи бошима кулфати савдо, қилғин манга имдод, —\nдеб бошланадиган, халқ орасида ашулага айланиб кетган машҳур шеъри ҳам мустазод тарзида ёзилгандир. Бу мустазод ҳам юқоридаги вазндадир.\nСобир Абдулла 1935 йили «Банг» номли ҳажвий мустазод ёзди, у мазмунангина эмас, балки шаклан ҳам оҳорлидир. Унда 1—2-тўлиқ мисралар ва уларнинг кичик мисралари аааа тарзида қофияланган, кейинги байтларда тоқ мисралар ўз кичик мисраси билан турлича қофияланиб келади, жуфт мисралар эса ўз кичик мисралари билан худди дастлабки 1—2-тўлиқ мисралар ва уларнинг кичик мисралари сингари қофияланишлари шарт:\nҲар кимки, бўлур гўшанишин, такячи, банги, васваслиги янги.\nУлдир шу жаҳон одамининг латта, лаванги, жонсиз ва гаранги.\nТурган ери бир кўҳна гўлаҳ, кайфи зиёда, ҳулкарга имода,\nКўкларда булутларга миниб, гоҳ самода, ой унга узанги.\nКисқа мисраси иккитадан бўлган мустазодлар ҳам бор.\n8. Мусаммат учликдан ўнликкача бўлган шеърий чамбардир. У мусаллас (учлик), мурабба (тўртлик), мухаммас (бешлик), мусаддас (олтилик), мусабба (еттилик), мусамман (саккизлик), мутасса (тўққизлик), муашшар (ўнлик)ни ўз ичига олади.\n9. Мусаллас. Арузда ёзилган бундай илк мусаллас Увайсий қаламига мансубдир:\nРаҳм этиб, ёраб, мени сен айла жонондин халос,\nБаҳрими қон этти ул лаъли бадахшондин халос,\nЖонни тандин қутқариб, кўнглимни армондин халос.\nЛутфинга роҳиб элидин мен каби термулмағай,\nҲайрати хоби хаёли ичра ҳайрон ўлмағай,\nҲеч ғунча сен каби ҳолимни англаб кулмағай.\nХуллас, бу мусаллас ааа, ббб, в.б. қофияланади. У, айниқса, бармоқ тизимида кенг ривож топди.\n10. Мурабба. Бу жанрни ёзма адабиётда бошлаган киши Аҳмад Яесавий эди, уни Машраб балоғатга етказди:\nЕтгайму додим нозук адога\nЁрга етар кун борму ёронлар?\nШамъи фироқинг қўксимда ёнди,\nҒафлатда қолган Машраб уёнди,\n(«Ҳамду санолар айтай».)\nМураббанинг 1-бандида аааа, абаб, ааба ҳам қофияланиши мумкин. Мурабба бошқа шоир ғазалига боғлана олади. Мураббанинг бошқа бир устаси Муқимийдир. Бу жанр мусиқада кенг шуҳрат топди. Бундай бандлар, худди жуфт қофияли байт (банд) сингари, энг қадимги жанрлардан бири.\n11. Мухаммас 5 мисрали бандлардан иборат шеърий шакл бўлиб, унда биринчи банднинг барча мисралари ўзаро қофияланади: кейинги бандларда эса аввалги тўрт мисра ўзаро қофияланиб, бешинчи мисра биринчи банд билан қофиядош бўлади. Мухаммас, кўпинча бирон ғазал асосида ёзилади. Бунда муайян ғазалнинг ҳар бир байти олдидан учтадан янги мисра қўшилади. Мумтоз адабиётимизда шоирларнинг ўз ғазалларига ҳам, бошқа муаллифларнинг ғазалларига ҳам мухаммас боғлаганликлари маълум. Бирон ғазалга мухаммас боғланар экан, унинг вазни ҳам, қофияланиши ҳам сақланади. Бундай ҳолда, у «тахмис», ё «тазмин мухаммас» дейилади. Шоирнинг ўзи мустақил ёзган мухаммаси эса «табъихуд» мухаммас, деб юритилади. Мухаммаснинг қофияланиш схемаси қуйидагича бўлади: ааааа, бббба, вввва ва ҳоказо.\nБу шеърий шаклнинг намунаси сифатида Навоий томонидан ўзининг «Кошки» радифли ғазалига ўзи томонидан боғланган мухаммасни эслаш мумкин. Мана, унинг биринчи, иккинчи бандлари:\nБўлмағай эрди жамолинг мунча зебо кошки,\nБўлса ҳам қилғай эдинг кўзлардин ихфо кошки,\nҚилмағай эрдинг улус қатлин таманно кошки,\nЭмдиким очтинг жамолу халқ ила қилдинг ситез,\nКўргач они хайли ишқинг тортибон юз тиғи тез,\nКилдилар кўнглумни ҳижрон ханжаридин рез-рез,\nҚилмағай эрди кўзум они тамошо кошки...\nМухаммаснинг бошқа бир тури ааааа, бббаа қофия-ланади. Қолган бандда ҳам охирги икки мисра бир хил қофияланса-да, фақат охирги мисра такрор (рефрен) бўлиб келади.\nАгар мухаммас бошқа шоир ғазалига боғланса, у ҳолда кўпинча сўнгги бандда аввал мухаммас боғловчининг, кейин эса ғазал муаллифининг тахаллуси бўла-ди. Бунга далил сифатида Огаҳийнинг Навоий ғазалига боғланган мухаммасидан охирги бандни келтириш мумкин:\nЧекиб даврон жафосини фузун эъдоду имкондин,\nТўярман Огаҳийдек ҳар нафас юз минг карат жондин,\nЎтар мундин туну кун оҳу нолам чарх гардондин,\nНавоий, қилма айб афғону фарёдимки даврондин,\nНа бир фарёду ўн афғонка юз фарёду минг афғон.\n(«Очиб майдин юзинг гул-гул».)\nМухаммас жанри тахмис ёзилган ғазалдаги ҳис-туйғу ва фикрларни кенгроқ, муфассалроқ, чуқурроқ ифодалашга, янги кечинмалар ҳамда ҳаётий умумлашмалар билан бойитишга имкон беради.\nАгар романтизмда ёзилган ғазалга ҳозир мухаммас боғланса, унда реалист шоир фикрлари мазмунан ва ифода жиҳатидан романтизмга уйғунлашади.\nЎзбек мумтоз адабиётида кўп асрлардан буён Навоий ғазалларига мухаммас боғлаш анъанаси мавжуд. Шу билан боғлиқ ҳолда Хива ва Қўқон адабий муҳитлари-да, хусусан, Мунис, Огаҳий, Муқимий, Фурқат, Завқий сингари шоирлар ижодида мухаммаснавислик ривож топган.


PayPal билан ҳамкорлик Хитой мобил ҳамёнларини глобал даражага чиқаради Uzcard\nPayPal билан ҳамкорлик Хитой мобил ҳамёнларини глобал даражага чиқаради\nPayPal тўлов гиганти мобиль тўловлар бозоридаги иштирокини кенгайтиришда давом этиб, Хитой компанияси Baidu билан ҳамкорлиги тўғрисида эълон қилди.\nУшбу хамкорлик Хитой компанияларининг 100 миллион мобил ҳамёнларининг фойддаланувчилари учун Baidu сервиси орқали PayPal ни ишлатадиган 17 миллион тадбиркорга тўловларни амалга оширишга имкон яратади.\nЖорий ой бошида PayPal тўлов гиганти Apple билан интеграциясини кенгайтириб, Samung Pay компаниясининг тўлов воситасига айланган эди. Шунингдек компания, Citi ва Chase билан кенгайтирилган битимни имзолаган эди . Бу эса ўз навбатида тезкор банк ўтказмаларини амалга ошириш имкониятига ва бутун дунё бўйлаб ўз тадбиркорлари учун сотувни осонлаштирилишига олиб келди.\nШу билан бирга, Baidu учун ушбу ҳамкорлик Хитойдаги йирик мобил хамёнлар Alipay (500 млн фойдланувчи) и WeChat Pay (600 млн фойдаланувчи) билан рақобат қилишдаги ўз вазиятини мустаҳкамлаш учун қулай имконият яратилди.\nУшбу мобил ҳамёнларининг компания-эгалари Alibaba ва Tencent яқинда Хитой ҳудудидан ташқарида ҳам ўз тўлов системасидан кенг фойдаланилиши учун Stripe билан бирлашишди.\nАввал хабар берилганидек, PayPal тўлов гиганти тахлилчиларнинг прогнозидан кўра тезроқ ўсиш кўрсаткичларини намён қилмоқда. Компания шунингдек, ўзининг йиллик прогнозидаги фойда кўрсакичиларини ўз инвестораларига PayPal нинг мақсадларидан ўтиб бораётганини намоён қилиш орқали кўтариб олди.


Италияда янги авлод сувости кемаси қурилиши бошланди — фото - Bugun.uz\nИталияда янги авлод сувости кемаси қурилиши бошланди — фото\n14:50 | 13-01-2022\nИталиянинг Fincantieri кема қурувчи компанияси мамлакат ҳарбий-денгиз кучлари учун янги авлод сувости кемаси қуришни бошлади. Бу ҳақда «Naval news» хабар берди.\nФото: «Naval news»\nМаълум қилинишича, сувости кемалари U212NFS лойиҳасининг модернизация қилинган версиялари ҳисобланади. Бу лойиҳа бўйича дастлабки тўртта кема Германиянинг thyssenkrupp Marine Systems компанияси билан биргаликда 2006 йилдан 2017 йилгача қурилган, 2027 йилдан 2029 йилгача яна иккитасининг қурилиши кутилмоқда.\nКомпаниянинг таъкидлашича, янги кемалар «юқори даражада инновацион, конструкцияда муҳим ўзгаришларга эга» бўлади ва барчаси мустақил равишда ишлаб чиқилади. Улар Type 212A Todaro, Scire, Romeo Romei типида қурилган 55,9 метрли сувости кемаларидан узунроқ бўлади. Бу кемани қўшимча ёнилғи ва янги электрон уруш тизимлари билан жиҳозлашга имкон беради.\nШартномага кўра, кемаларни қуришда Италия технологияларидан ҳам фойдаланиш керак. Масалан, «Leonardo» сувости кемалари учун қўмондонлик ва бошқарув тизимини етказиб беришда 150 миллион евро олган. U212NFS лойиҳасининг мақсадларидан бири хизмат муддати тугашига яқинлашиб қолган эски «Sauro» синфидаги кемаларни алмаштириш ҳисобланади.\nАввалроқ суюлтирилган водородни олиб юрувчи дунёдаги илк танкер ишлаб чиқарилганди.


ҚУРБОНЛИК КИМЛАРГА ВОЖИБ? - Mehrob.uz\nЯнгиликлар access_time8-ноябрь 2017, 12:34\nМақолалар access_time20-июнь, 13:14\nҲотим раҳимаҳуллоҳ айтади: «Қайси ўтиришда уч иш – дунё зикри,…\n2017-йилги ҳаж зиёрати ҳақида\nМақолалар access_time21-сентябр 2017, 14:45\nАллоҳ таолога ҳамдлар бўлсин, бу йил насиб қилиб, ҳаж ибодатига бориб келдик.…\naccess_time15-июль, 14:37 visibility2088\nАссалому алайкум! Қурбонликка доир маълумотларни ўрганиш асносида бир ҳадис ўқиб қолдим. “Кифоя” китоби 3-жуз 394-бет. “Набий соллаллоҳу алайҳи васаллам: "Эй, одамлар, ҳар бир уй аҳлига ҳар йили бир қурбонлик ва атийра лозимдир" дедилар. Ушбу ҳадисдан бир уйда яшовчи бир неча қурбонлик қилишга ҳақли(масалан ота ва ўғиллар) кишилардан бири қурбонлик қилса етарли, бошқалари қилмаса ҳам бўлади деб хулоса қилса бўладими? Ҳадисдаги "атийра" сўзининг маъноси нима?\nВа алайкум ассалом! 1-Бир неча нисоб эгалари тарафидан битта қурбонлик қилиш билан барчалари тарафидан қурбонлик адо бўлмайди. Балки ҳар бири тарафидан битта қўй ёки етти киши тарафидан битта қора мол ёки туя қурбонлик қилиш вожиб бўлади. “Атийра” деб жоҳиллик вақтларда Ражаб ойида сўйиладиган қурбонликка айтилади. Баъзилар туя ёки қўйнинг биринчи туққан боласини атийра дер эдилар ва уни қурбонлик қилар эдилар. Ибн Нужайм: “Атийра жоҳилият даври ва Исломнинг аввалида Ражаб ойида сўйиладиган қурбонлик бўлиб, Ийд кунида қилинадиган қурбонлик билан мансуҳ (бекор) қилинган” деганлар.\n1. Мусулмон бўлиши. Чунки қурбонлик қурбат бандани Аллоҳ таолога яқин қилувчи ибодат бўлиб кофир унга аҳл эмас. (Бадоеъус саноеъ)\n3. Нисоб эгаси бўлиш.\nАбу ҳурайра розияллоҳу анҳудан ривоят қилинади: Расулуллоҳ соллаллоҳу алайҳи васаллам “Кимда кенгчилик бўла туриб қурбонлик қилмаса асло намозгоҳимизга келмасин” дедилар.\n4. Муқим бўлиш. Мусофирга қурбонлик вожиб эмас.\nГарчи сафарда нисоб миқдорига эга бўлса ҳам. Али розияллоҳу анҳудан ривоят қилинади: “Мусофир зиммасига қурбонлик вожиб эмас” (Алмуҳалло биласор).\nСавол: Ота вафот топиб, аёли ва балоғатга етмаган болалари қолса ва қолдирган ҳожати аслиядан ташқари моллари аёлини ва фарзандларининг ҳар бири алоҳида алоҳида нисоб эгаси бўлишига кифоя қилса ҳар бирига алоҳида қурбонлик вожиб бўладими?\nЖавоб: Аёли зиммасига қурбонлик вожиб бўлиб, балоғатга етмаган болалари тарафидан қурбонлик қилиши вожиб бўлмайди. Роддул муҳторнинг қурбонлик китобида: «ота балоғатга етмаган боласининг молидан уни номидан қурбонлик қилмайди».\nЖавоб: нисоб эгаси қурбонлик қилиши вожиб.\nҚурбонлик кунлари ўтиб кетсаю у қурбонлик қилмаса, агар қурбонлик сотиб олган бўлса ҳоҳласин уни тирик ҳолида садақа қилсин, ҳоҳласин унинг қийматини садақа қилсин. Агар қурбонлик сотиб олмаган бўлса ўртача қурбонликнинг қийматини садақа қилиши вожиб.\nЖавоб: Аёл эрнинг зиммасидагни маҳр билан бой бўлиб қолмайди ва зиммасига қурбонлик ҳам вожиб бўлмайди. Эр ҳам нисобни ҳисоблаётган вақтда хотиндан маҳр қарзини эътиборга олмайди. Яъни қурбонлик борасида қарздор ҳисобланмайди.\nЖавоб: Аёл киши нисоб эгаси бўлса зиммасига қурбонлик қилиш вожиб бўлади. Уўз пулидан қурбонлик қилади. Агар нақд пули бўлмаса эри ёки бошқалардан олиб ёки тақинчоқларидан сотиб қурбонлик қилади. Ёки эр аёлнинг ижозати билан унинг тарафидан қурбонлик қилади. Агар эр аёлининг номидан қурбонлик қилишга ижозат олмаса ёки уни ҳабардор қилмасдан сўйиб юборса аёлнинг қурбонлиги адо бўлмайди. Фатавойи Оламгирияда “Кишининг зиммасига балоғатга етган фарзандлари ва аёли тарафидан қурбонлик қилиши вожиб эмас. Лекин ижозат берсалар жоиз” дейилган.\nЖавоб: Қўй эгаси нисоб эгаси бўладими ё бўлмайдими “шу қўйни қурбонлик қиламан” деб ният қилган бўлса зиммасига қурбонлик лозим бўлиб қолмайди. Ҳоҳласа сотади, ҳоҳласа алмаштиради. Роддул мухторда “Бир кишининг мулкида қўйи ёки моли бўлса-ю уни қурбонлик қилишни ният қилса ўшани қурбонлик қилиши вожиб бўлиб қолмайди” дейилган. Шунингдек ҳайвон сотиб олаётган пайтда уни қурбонлик қилишни ният қилмаса сўнг қурбонлик қилишни ният қилса ўшани қурбонлик қилиш вожиб бўлиб қолмайди. Сотиб олинаётган пайтда уни қурбонлик қилиш нияти топилмагани учун. Албатта нисоб эгаси бўлмаган киши қурбонлик кунларида Қуръонлик қилиш ниятида жонвор сотиб олса ўша ҳайвонни қурбонлик қилиш вожиб бўлади. Агар фақир киши қурбонлик кунларидан аввал қурбонлик қилиш ниятида жонвор сотиб олса ўшани қурбонлик қилиши вожиб эмас. Ҳоҳласа сотади ҳоҳласа алмаштираверади.\nФарқ қурбонлик қилиш ниятида қурбонлик кунлари сотиб олиш ва қурбонлик кунларидан олдин сотиб олишдадир.\nЖавоб: Қурбонлик кунларида вафот этган киши тарафидан қурбонлик қилишнинг савоби улуғдир. Чунки садақа қилишда молни сарфлаш қурбонлик қилишда эса молни сарфлаш билан бирга жонни фидо қилиш ҳам бордир. Хулосатул фатаво китобида “Қурбонлик кунларида ўн дирҳамга қурбонлик сотиб олиш ўн минг дирҳамни садақа қилишдан афзалдир.Чунки қон оқизиш ила ҳосил бўладиган қурбат садақа билан ҳосил бўлмайди”.\nЖавоб: Қурбонлик вожиб бўлишида охирги кун эътиборга олинади. Агар қурбонлик қилиш куни чиқиб кетмасидан аввал фақир бойга, мусофир муқимга, кофир мусулмонга айланса (нисоб эгаси бўлиш шарти билан) зиммаларига қурбонлик қилиш вожиб бўлади.\nЖавоб: қурбонлик сотиб олсаю бирор бир сабаб билан қурбонлик кунларида уни сўя олмаса тирик ҳолида садақа қилади. Агар билмай уни қурбонлик кунлари ўтганидан кейин билмай уни сўйиб қўйса гўштини фақирларга тарқатиб юборади. Гўштидан ўзи ҳам оиласи ҳам емайди. Агар қурбонлик ҳайвони йўқолиб қолган бўлса ва ўрнига қурбонлик қила олмаган бўлса бой одам уни қийматини садақа қилиши вожиб бўлади.\nЖавоб: ушбу суратда марҳум вафот этгач унинг қўйи меросхўрларнинг ҳаққига айланади. Агар меросхўрларнинг ҳаммаси балоғатга етган бўлиб ораларида балоғатга етмаган меросхўри бўлмаса ўз розиликлари билан марҳум тарафидан қурбонлик қилишлари мумкин. Ҳоҳласалар уни сотиб ўрнига бошқасини ҳам қурбонлик қилишлари мумкин. Агар ораларида балоғатга етмагани бўлса марҳум қолдирган қўйда унинг ҳам ҳиссаси бўлади. У рози бўлган тақдирда ҳам етимнинг ҳаққи бўлгани ва балоғатга етмаган\nболанинг розилиги эътиборли бўлмагани учун жоиз бўлмайди.\nЖавоб: Қурбонлик қилмаганлиги учун Аллоҳ таолога авба қилади ва неча йил қурбонлик қилмаган бўлса ҳар йил эвазига ўртача бир қурбонликнинг қийматини садақа қилиш вожиб бўлади.\nМасала: Сафардаги киши бирор юртда ўн беш ёки ундан ортиқ кун муқим бўлиб қолиб, телефон ёки бирор восита орқали ўз юртидаги кишини мени номимдан қурбонлик қилгин деб вакил қилса, вакилнинг қурбонлиги унинг номидан ўтади (130).\nМасала: Нисоб эгаси қурбонлик кунларида жонивор сотиб олишга нақд пули бўлмаса, қарз олиб қурбонлик қилиши зиммасига вожибдир (131).\nМасала: Бир киши бир нечта қурбонлик қилса, улардан биттаси вожиб қурбонлик, қолганлари эса нафл қурбонлик бўлади (37).\nМасала: Бой одам қурбонлик кунлари ичида қурбонлик қила олмаса, бир қўй ёки эчкини қийматини садақа қилиши вожиб бўлади. Агар қурбонликка жонивор сотиб олган бўлса, ўша жонворни тириклигича садақа қилиши вожиб бўлади. Агар билмай қурбонлик кунлари ўтиб кетган бўлса ҳам сўявераман деб сўйиб қўйган бўлса, гўштини ўзи емай фақирларга садақа қилиши вожибдир (57).\nМасала: Фақир одам қўй сотиб олаётган пайтда қурбонликни ният қилмай сотиб олгандан кейин қурбонлик қилишни ният қилса, ўша жониворни қурбонлик қилиши вожиб эмас (58).\nМасала: Бир кишини учта ёки тўртта ўғиллари бўлиб, улар билан биргаликда тижорат қилсалар ва уларни ебичиши, турар жойлари бир жойда бўлса, асл мол отаники бўлиб, фарзандлар отага ёрдамчи бўлсалар, бундай ҳолатда отанинг зиммасига қурбонлик вожиб бўлади. Фарзандларга эса, қурбонлик вожиб бўлмайди. Агар фарзандлари нисоб эгалари бўлсалар, уларнинг зиммасига ҳам қурбонлик қилиш вожиб бўлади (62).\nМасала: Вожиб бўлган қурбонликни ўзгалар томонидан қилишлик учун уларнинг ижозати зарур. Акс ҳолда уларнинг қурбонликлари адо бўлмайди. Агар ака укалар йўқлигида бири бошқаси томонидан қурбонлик қилиб қўйиш одати бўлса, ижозат беришидан олдин қурбонлик қилиши жоиз бўлади. Ўзгалар томонидан нафл қурбонлик қилинаётган пайтда уларнинг ижозатини сўрашлик шарт эмас. Тирикларга ва ўликалар номидан нафл қурбонликлар қилиш жоиз. Уларнинг ижозатлари шарт эмас. Чунки, қурбонликнинг эгаси ҳайвоннинг эгаси бўлиб, у бошқаларга савобини бағишламоқда (78).\nМасала: Бир неча кишилар битта ҳайвонни қурбонлик қилаётганларида сўювчи ҳаммаларини номма-ном санаб фалончи ва фалончилар номидан деб тилга олиши шарт эмас. Лекин, улар томонидан сўйилаётганини қалбдан\nМасала: Бир неча киши шерик бўлиб, қурбонлик қилинаётган суратда судхўр ва шу каби ҳаромдан мол топгувчиларни шерик қилинса, ҳеч бир кишининг қурбонлиги дуруст бўлмайди. Лекин улар бирортасидан ҳалол пул олиб шерик бўлсалар, жоиз бўлади. Шунингдек, шериклардан бирортаси гўшт арзон тушиши мақсадида шерик бўлса, бирортасини ҳам қурбонлиги жоиз бўлмайди (91).\nМасала: Ҳозирги кунда жуда кўп аёллар тақинчоқ ва ортиқча нарсалари ҳамда ўлик моллари ҳисобланса, нисоб соҳибига айланадилар. Гарчи закот бермасаларда, уларнинг зиммаларига қурбонлик қилиш вожиб бўлади. Ўлик молларга уламоларимиз уч сидра кийимдан ортиқчасини ҳам ҳисобга олганлар. Ундан ташқари уйда ишлатилмай турадиган идиш-товоқлар, сувенирлар нархи 85 г тилло 612 г кумушнинг қийматига етса, зиммаларига қурбонлик қилиш вожиб бўлади (96).\nМасала: Кўпчилик бўлиб қурбонлик қилинаётган суратда шериклардан бири ўтган йилни қазосини ният қилса, шерикларнинг қурбонлиги адо бўлади. Лекин, қазони ният қилган кишининг қурбонлиги нафл бўлиб, қазо қурбонлик ўрнига ўтмайди ва жониворни гўштини ҳаммасини садақа қилиб юбориш вожиб бўлади. Қазо қурбонлик эвазига бошқа қурбонлик қилиши вожиб бўлади (133).\nМасала: Нисобга эга бўлган киши маҳбус бўлса, зиммасига қурбонлик қилиш вожиб бўлади. Хоҳ ётган жойида бўлсин ёки ташқарида бўлсин. Ташқарида бўлган суратда ўзидан бошқасини вакил ёки ноиб қилади (133).\nМасала: Агар маҳбус ўз юртидан ташқарида сафар масофасича узоқликда бўлса, зиммасига қурбонлик вожиб бўлмайди (133).\nМасала: Нисобга эга бўлган киши қурбонлик кунлари қурбонлик қилишдан аввал вафот топса, зиммасидан қурбонлик соқит бўлади ва меросхўрлар мулкига жонлиқ ўтиб кетади. Агар меросхўрлар ичида балоғатга етмаган болалар бўлмаса ва оталари номидан фарзандларқурбонлик қилишга ижозат беришса, оталари номидан қурбонлик дуруст бўлади. Агар меросхўрлар ичида балоғатга етмаган бола бўлса, унинг ижозати эътиборга олинмайди ва ўша ҳайвонни қурбонлик қилиш жоиз бўлмайди (98).\nМасала: Нисобга эга бўлган киши қурбонлик қилишидан олдин ва қурбонлик вақти чиқишидан олдин фақирга айланиб қолса, зиммасидан қурбонлик соқит бўлади (99).\nМасала: Қурбонлик қилиш фақат закот берувчиларнинг зиммасига эмас, балки садақаи фитр вожиб бўлган кишиларга ҳам вожибдир (99).\nМасала: Нисобдан деб ҳисобланмайдиган нарсалар ҳожати аслиялар деб номланади. Улар: еб ичадиган, уч сидра киядиган кийим, яшаш жойи, хунармандларнинг асбоб-анжомлари, миниб турган улови, фабрика заводларнинг станоклари кабилардир. Улардан ташқарисининг қиймати ҳисобланиб, нисобга етса, қурбонлик вожиб бўлади (100).\nМасала: Шериклардан баъзиси қурбонликни ва яна баъзиси ақиқани ният қилиши жоиздир (102).\nМасала: Аксарият кишилар вафот этувчилар томонидан қурбонлик қилаётганларида фотиҳага келганлар таомланиб кетсинлар деб ҳайт намоздан аввал ёки арафа куни жонлиқни сўйиб қўядилар. Бу суратда сўйилган ҳайвон қурбонлик ўрнига ўтмайди (105).\nМасала: Нисобга эга бўлмаган киши қурбонлик қилганидан кейин қурбонлик кунлари чиқиб кетишидан аввал бой бўлиб қолса, яна бошқа қурбонлик қилиши вожиб бўлади (107).\nМасала: Қурбонлик оқил, болиғ, муқим, закот ёки мулкида ҳожати аслийсидан ортиқча 85 г тилла ёки (612) 595 г кумуш қиймати баробарида нарсаси бор кишиларга вожиб бўлади. Ҳожати аслийдан ташқариларга яшаб турган ҳовлисидан ташқари ҳовлилар, пулни банд қилиш учун сотиб олинган уйлар, уловлар, тижорат моллари, астатка таврлар барчаси кириб кетади. Шунингдек, нисобга эга бўлганига бир йил тўлиши ҳам шарт эмас (122). Валлоҳу аълам.\nМанба: “Зикр аҳлидан сўранг” ҳайъати.


Қорақалпоғистон Республикаси бўйича Ғазначилик бошқармаси\nМадраимов Турсунбай Уразбаевич\nҚорақалпоғистон Республикаси бўйича Ғазначилик бошқармаси бошлиғи\n230100, Нукус шаҳри, Досназаров кўчаси, рақамсиз уй\n0(361) 222 17 47\nШлимбетов Батир Емжарович\nҚорақалпоғистон Республикаси бўйича Ғазначилик бошқармаси бошлиғининг ўринбосари\n0(361) 222 21 17\nҚорақалпоғистон Республикаси бўйича Ғазначилик бошқармаси бошлиғининг функционал вазифалари\n- Ўзбекистон Республикаси Қонунлари, Президент Фармонлари, Қарорлари, ҳукумат қарорлари, Ўзбекистон Республикаси Молия вазирлигининг қарори ва буйруқларининг бажарилишини таъминлаш ва назорат қилишга бевосита Бошқарма бошлиғи раҳбарлик қилади.\n- бошқарма ва туман (шаҳар) ғазначилик бўлинмаларида Давлат бюджетининг Ғазна ижро бўйича амалдаги қонун ва норматив актларни тўғри ишлатилишини назорат қилади;\n- бошқарма бошлиғи ўринбосари, бошқарма бўлимлари ва туман (шаҳар) ғазначилик бўлинмалари бошлиқларига юклатилган мажбуриятлардан келиб чиқиб масъуллик даражасини белгилайди;\n- ваколати доирасида буйруқ чиқаради ва туман (шаҳар) ғазначилик бўлинмаларига топшириқ ва кўрсатмалар беради;\n- амалдаги меҳнат қонунчилигига асосан Ғазначилик бошқармаси ходимлари, туман (шаҳар) ғазначилик бўлинмалари бошлиқларининг ўринбосарлари ва мутахассисларини лавозимга тайинлайди ва лавозимдан озод этади;\n- Давлат бюджетининг ғазна ижроси масалалари бўйича фуқароларни қабул қилади;\n- Бюджетдан маблағ олувчиларнинг товар (иш, хизмат) етказиб берувчилар билан тузилган шартномаларини рўйхатдан ўтказиш жараёнини бошқариш, тузилаётган шартномаларнинг сифатининг таьминланиши, уларнинг мақсадга мувофиклиги ва нарх наво ечимини таьминлаш, тасдиқланган смета маблағлари доирасида рўйхатга олинган шартномалар бўйича харажатини амалга оширишда назоратни ташкил қилиш;\n- Ҳудудий ғазна хисоб рақамидаги қолдиқларни мониторинг килиш, транзит ҳисоб рақамлари харакатини назорат килиш;\n- Шахар ва туман ғазначилик бўлинмалари ишини назорат қилиш ва мувофиқлаштириш;\n- Молия вазирлиги Ғазначилигига даврий ҳисоботларни, жорий маьлумотларни тақдим килиш, Молия вазирлиги Ғазначилиги топшириқларининг ўз вақтида бажарилишини таъминлаш бўйича ишларни ташкил этиш;\n- Молиявий – хисоб хужжатлари, шартномаларга имзолар қўйиш.\n- Бошқармада қонун ҳамда ички меьёрий ҳужжатларга асосан иш юритишни ташкил этиш;\n- Бошқарма ҳамда шаҳар (туман) бўлинма ходимлари учун семинарлар ташкил қилиш.\n- Ғазначилик бошқармасининг ташкилий-хўжалик ишларини ташкил қилади ва назоратини олиб боради.\nҚорақалпоғистон Республикаси бўйича Ғазначилик бошқармаси бошлиғи ўринбосарининг функционал вазифалари\n- Давлат бюджетининг ғазна ижроси масалалари бўйича Қонунлар, Президент Фармонлари, Қарорлари, Вазирлар Маҳкамаси қарорларининг ўз вақтида ва сифатли бажарилишини, норматив-ҳуқуқий ҳужжатларнинг тўғри тадбиқ этилишини таъминлаш бўйича ишларни олиб боради ва назорат қилади;\n- Бошқарма ва унинг ҳудудий бўлинмалари ходимларнинг меъёрий ҳужжатлар билан юклатилган функционал вазифаларига мувофиқ иш олиб борилишини ташкил этади;\n- Бошқарма ва унинг ҳудудий бўлинмалари ходимларининг ахборот технологиялари ёрдамида Давлат бюджети харажатларининг мақсадли йўналтирилиши устидан назоратни ошириш ишларини ташкил этади;\n- Молия органларидан режали бюджетдан ажратилиши кўзда тутилган маблағларни олиш, бюджетдан маблағ олувчилар билан товар (иш, хизмат) етказиб берувчилар ўртасида тузилган шартномалар шунингдек, давлат ҳисобидан буюртмачи ва пудратчи ўртасида капитал қурилишга тузилган шартномаларини рўйхатга олишни ва уларнинг тўлов жараёнини мувофиқлаштиради ва бошқаради;\n- Давлат бюджети Ғазна ижросининг бухгалтерия ҳисоби ва ҳисоботини юритиш ишларини ташкил этади;\n- Бошқарма ва унинг ҳудудий бўлинмалари ваколатига оид масалалар бўйича тегишли молия органларининг бошқарма ва қуйи бўлинмалари, банк, бюджет ташкилотлари, бюджетдан маблағ олувчилар, солиқ ва бошқа идоралар билан маълумотлар алмашиш ишларини ташкил этиш;\n- Давлат бюджети Ғазна ижросини таъминлаш бўйича “ДМБАТ” дастурий мажмуасининг узулишларсиз ишлашини таъминлашни ташкиллаштиради;\n- Молия вазирлиги ва Молия вазирлиги Ғазначилиги топшириқларини ўз вақтида бажарилишини таъминлайди;\n- Бошқарма ҳамда шаҳар (туман) ғазначилик бўлинмалари фаолияти бўйича жорий маълумотларни ўз вақтида тақдим қилишни ташкиллаштиради;\n- Шартномалар, тўлов топширикномалари ва бошқа молиявий-ҳисобот хужжатларини, шунингдек бошқарма бошлиғи йўқлигида юборилиши лозим бўлган чиқим хужжатларини уларнинг тўғри ва аниқ тайёрланганлигини текшириб имзолайди;\n- Қонунчиликда белгиланган тартибда бошқармада иш хужжатлари юритишни ташкил этади;\n- Давлат бюджетининг Ғазна ижросини такомиллаштириш ва ривожлантириш масалалари бўйича бюджет жараёни катнашчилари, ғазначилик ва молия органлари учун Молия вазирлиги ва Молия вазирлиги Ғазначилиги вакиллари томонидан ўқув семинарларини ташкил этади;\n- ҳисобот йили якуни бўйича Молия вазирлиги Ҳайъат йиғилиши натижаларини Ғазначиликнинг қуйи бўлинмаларига, бюджетдан маблағ олувчиларга етказади;\n- Давлат бюджетининг ғазна ижросига оид Қонунлар, Президент Фармонлари ва ҳукумат қарорлари бўйича бюджет ташкилотлари ва бюджетдан маблағ олувчиларга тушунтириш ишларининг олиб борилишини ташкил этиш, Ғазначилик бошқармаси, туман (шаҳар) ғазначилик бўлинмалари мутахассисларининг малакаларини ошириш ва жойларда касблик ўқишларнинг самарадорлигини ошириш чораларини кўриб боради;\nКўришлар сони: 5547


Келажакни бугун кўраётган ишбилармон\nФаолият 24 May 2018 16:25 365\n“Бек” бренди асосчиси, O‘zLiDeP Сирдарё вилоят Кенгаши раиси Улуғбек Сотиболдиев фаолиятига айрим чизгилар\n30 минг гектарлик\nСирдарё вилоятининг табиий иқлим шароити, ерларнинг оғир мелиоратив ҳолати, шу билан бирга, ўтган асрда не-не умидлар билан ўзлаштирилган бу улкан ҳудудда салкам бир асрдан бери умргузаронлик қилиб келаётган заҳматкаш одамларнинг ҳаёт ва яшаш даражаси, хуллас, улуғ мақсадлар уйғунлашган заминда ишлаш, танилиш осон эмаслигини ҳаммамиз яхши биламиз. Айнан мустақиллик йилларидагина бу вилоятда жиддий ўзгаришлар, улкан бунёдкорлик ишлари бошланиб кетди.\nЭнди тасаввур қилинг: дастлаб 25 гектарда иш бошлаган “Мирзаобод универсал тред” фермер хўжалиги қисқа муддатда ер майдонларини 700 гектарга кенгайтиргани, пахта ва ғалла, чорва ва боғдорчиликдан яхшигина даромад олганини қисқагина таърифлаш осон. Лекин чекилган заҳматлар, куну тун қилинган бетиним меҳнат... буларнинг бари энди афсонага ўхшайди.\nЎтган йили эса мазкур хўжалик негизида “Bek cluster” ташкил этилди. Ҳукумат қарорига кўра, Мирзаобод туманидан 13 минг, Ховосдан 5 минг, жами 18 минг гектарлик ер майдони ажратиб берилди. Яйловларни қўшиб ҳисоблаганда, “Bek cluster” ҳудуди 30 минг гектарни қамраб олади. Кластер тизимининг муваффақиятини таъминлаш учун Туркия, Хитой ва Исроил тажрибаси чуқур ўрганилган.\n“Bek cluster”нинг ташкил этилишида Президентимизнинг 2017 йил 17 май куни Сирдарё вилоятига ташрифи давомида билдирган фикрлари, кўрсатма ва топшириқлари муҳим аҳамият касб этди. Орадан бир йил ўтиб, бу борадаги ишлар қандай кетаётганини жойида кўриш мақсадида давлатимиз раҳбарининг яна бу вилоятга келиши эса кластерчиларнинг кучига куч, шижоатига шижоат қўшди. Иштиёқ жўшгани сайин инновацион ёндашувнинг мевасини келажакда эмас, шу мавсумнинг якунида кўриш хоҳиши белни маҳкам боғлаб меҳнат қилишга ундаяпти.\n– Тупроқшунослик институти мутахассислари билан ҳамкорликда кластеримиз ихтиёрига берилган ҳар бир даланинг тупроқ таркиби икки метргача бўлган чуқурликда ўрганиб чиқилди, – дейди Улуғбек Сотиболдиев. – Олинган илмий таҳлиллар натижасига асосан экин майдонларига тегишли мелиоратив-агротехника тадбирлари белгиланди. Ер текислаш ишлари лазерли ускуналар орқали бажарилаяпти. Яқин кунларда Жанубий Корея технологияси асосида қурилаётган 100 гектарлик замонавий иссиқхонанинг 40 гектари фойдаланишга топширилади. 200 гектардан токзор ва анорзор яратиш ишлари авжида. Корхонанинг яқин келажак учун белгиланган 10 лойиҳаси амалга оширилиши туфайли 10 минг киши даромадли иш ўрни билан таъминланади. Яъни, шунча хонадоннинг қозони ҳозиргидан яхшироқ қайнайди. Саъй-ҳаракатларимиз амалий ифодаси сифатида “Экологик тоза маҳсулот – Ўзбекистоннинг энг асосий бренди” бўлишига ишончим комил.\n“Bek cluster” 110 бригадага бўлинган. Ҳар бир бригадада 15 нафаргача доимий ишчи бор. Уларнинг моддий манфаатдорлигини ошириш мақсадида бу йил барча бригадаларда 2 гектардан аччиқ қалампир экилган. Гектаридан 20 тоннагача ҳосил берадиган аччиқ қалампирдан олинадиган даромаднинг 50 фоизи ишчиларнинг ойлик маошига устама сифатида қўшилади. Харидор эса тайёр. Кластернинг ўзи қалампирни қайта ишлайди ва экспорт қилади. Бундан ташқари, атрофдаги аҳолининг жами 40 гектарлик томорқасига етгулик қалампир кўчатлари хонадонларга тарқатиб берилди...\n...Икки юз эллик чақирим йўл. Ўтган асрнинг саксонинчи йилларидаги жамоат транспорти. Cаккиз яшар бола... Бир ёнга ва аксинча йўналишда ҳаракатланиш. Саратонда ҳам, қаҳратонда ҳам. Пешона-да. Тақдир чизиқларининг изми. Йигитча ўша пайтда буни англамагандир, балки. Тонг йўлга чиқар жойида етиб борар манзилидан уч дақиқа олдин отишини, қуёш 180 сония бурун чиқишини тасаввур қилмагандир, эҳтимол.\n...Икки юз эллик чақирим йўл – саккиз яшар боланинг отаси ва онаси орасидаги жуғрофий масофа. Соғинч завқи ва азоби ундан-да узунроқ, узоқроқ. Автобус кутиш ёхуд жўнашига саноқли дақиқага кеч қолгандаги аламли сиқилишлар, таниш-билишларнинг бир хил савол-жавоблари-чи: “Қаерга кетяпсан, қаердан келяпсан?”.\nБеш йил ўтди. Еттинчи синфлигида Гулистонга бутунлай кўчиб келишди. У шаҳардаги 9-ўрта мактабда ўқий бошлади. Тенгдошлар билан кўча чангитиш, варрак учириш, велосипед миниш гаштини айтинг. Лекин энди янги мушкулот юзага чиқди. Онаси ишлаётган корхона тугатилди. Истиқлол арафасидаги “қайта қуриш” шарофати эди бу.\nКўнглида бир дунё орзулар жўш ураётган болакайни аям энди уч фарзандни қандай боқар экан-а, деган оғриқли саволлар эзарди. Билакс, кундузи ўзини тетик тутарди. Тўғри-да, нолишдан не наф? Қайтага, опаси Раъно, укаси Ойбекни қийинчиликлар ўткинчилигига ишонтиради, ноумид бўлмайди.\nМуайян фурсатдан сўнг онаси кафедан иш топди. Рўзғорнинг кечиктириб бўлмас харажатларини қоплаш керак, ахир. Бироқ манзил олис – ҳар куни қатнаш имконсиз. Уйга икки ҳафтада бир келишдан ўзга чора йўқ. Энди волида йўлда. Дийдор тағин соғинчга айланди. Навбатдаги айрилиқ мулоҳазали ўспириннинг орзуларини қатъий мақсадга айлантирди.\nТурфа синовларга рўпара қилган бебошлик даври поёнига етди. Улуғбек мактабда ёмон ўқимади. Айниқса, аниқ фанларни пухта ўзлаштирди. Ҳисоб-китобни яхши билиши қандайдир устунлик беришини кўнгли сезарди. Тадбиркорлик орқали бир-икки сўм пул топиб, онасини заҳматдан қутқариш режаларининг ибтидоси эди. Шунинг учун ҳам муаллимлари, ён-атрофдаги ёши улуғроқ инсонлардан катта бизнесмен бўлиш учун қаерда ўқиш кераклигини суриштирди. Қўшниси Барчиной опанинг маслаҳати мустақил ҳаёт йўлига яшил чироқ ёққандай бўлди: “Биласанми, фалон институтнинг дипломини олган тадбиркор бўлади, деган алоҳида қоида йўқ. Фикри илғор, қалбан шижоатли, дунёқараши кенг ҳар қандай киши бизнеснинг у ёки бу ирмоғидан сув ичиши, ўзидан ортганини ўзгаларга илиниши мумкин. Аввало, билим олиш даркор. Сен, яхшиси, ўзимизнинг Гулистон давлат университетига ҳужжатларингни топшир. Иқтисодчи-менежер йўналиши очилибди. Яхши тайёрлансанг, албатта кирасан, бизнесмен ҳам бўласан. Муҳими, ҳаёт сабоқларини пухта ўрган”.\nУлуғбек университетда таҳсил олиш баробарида бизнес юритишнинг илғор усуллари билан яқиндан танишиш ҳаракатини канда қилмасди. Ўзини оқлаган хорижий тажрибаларни маҳаллий шароитга мослаштириш хусусида бош қотирарди. Чет эллардаги кредитлаш тизими ўзимизда ҳам тезроқ жорий этилишини кутарди. Катта сармоясиз ҳам тадбиркорликни бошлашнинг бирор йўли бўлиши керак-ку, дея куюнарди. Дастлабки капиталга маблағ йиғиш илинжида мамлакатимизнинг мазали майизини поездда ўзга юртларга олиб бориб пуллади – даромад қурғур харажатдан ортмади. Шу йўналишдаги турли “кўча”ларга қайта-қайта кириб кўрди – фойдаси бўлмади.\nДиплом қўлга теккач, консерва заводига иқтисодчи бўлиб ишга кирди. Бахтга қарши, бу корхона аллақачон банкротлик ботқоғига ботиб бўлган экан, ҳадемай ёпилди. Тақдир ўйинларини қаранг, худди онаси каби у ҳам ишсиз қолди. Лекин тушкунликка тушмади. Бухгалтерия ҳисоби ва ҳисоботини яхши билгани учун вилоят солиқ инспекциясининг эшигини тақиллатди. Аризасига тегишли ҳужжатларини илова қилди. Суҳбат чоғида айрим таклифларини баён этди. Минг афсуски, ишга қабул қилишмади...\nИлк қадамлар –\nкатта йўл сари\nУмидли, ёш мутахассис таваккал қилди: эҳтиёт қисмлари савдоси билан шуғулланувчи Шуҳрат исмли қариндошининг ёнига борди. Дўкон ишларига ёрдам бериш баҳонасида кичик бизнесда маблағ айлантиришнинг айрим жиҳатларини амалий нуқтаи назардан ўрганди. Пул ўтказиш йўли билан харид қилинадиган эҳтиёт қисмларга Сирдарёда эҳтиёж катталигини тушуниб етди. Ва тадбиркорлик фаолиятини айни йўналишдан бошлашга қатъий қарор қилди.\nЯкка тартибдаги тадбиркор сифатида рўйхатдан ўтиш жараёни силлиққина кечмади. Олға интилишдан тўхтамаслик учун сунъий тўсиқлардан сабр-бардош билан, иродани тоблаш орқали ўтди, десак баландпарвозликка йўйманг. Рухсат бериш тартиб-таомилларидаги сансолорликни айтмайсизми? Зеро, ўтган асрнинг сўнгги йилларида юртимизда на “ягона дарча”, на давлат хизматлари марказлари бор эди.\nҲартугул, Гулистон бозори ҳудудидан ижарага жой олишда ортиқча муаммо туғилмади. Бўш турган дўкон бор экан. Эгаси ойлик тўловни инсоф билан белгилади. Шу-шу, йиғиб қўйганига қарз олиб қўшди-да, озгина маблағ билан иш бошлади. Кўнгил истагидан куч олган ҳаракатлар Яратганнинг марҳамати билан аста-секин самара берди. Дастлаб қарзидан қутулди. Кейинги фойдасидан бизнесини хўжалик совуни савдоси ҳисобига кенгайтирди.\n“Ойнинг ўн беши ёруғ”, деганлари рост экан. XXI асрнинг дастлабки йилларида хусусий секторни қўллаб-қувватлаш бўйича қатор фармон ва қарорлар қабул қилинди. Соҳада мавжуд имкониятлар эшикларига осилган қулф-занжирлар темир-терсак омборларига равона бўлди. Бундан оқилона фойдаланган Улуғбек “Бек” кенг тармоқли хусусий корхонасини ташкил қилди. Бугун миллий бренд даражасига кўтирилган номни танлашда Эркин деган қадрдон курсдоши ҳам ҳисса қўшганини фахрланиб эслайди.\n– Очиғини айтайми сизга, солиқ инспекциясига ишга киролмаганим яхши бўлган экан, аслида, – дейди Улуғбек Сотиболдиев ўтган кунларни кулиб эсларкан. – Балки ўшанда ишга олишганида менга тадбиркорлик, “Бек” бегона бўлармиди...\n“Бек”нинг беш минг\nЎз номига муносиб бўлмиш “Бек” ҳам машаққатли бизнес дунёсида ўз ўрнини аста-секин топа бошлади – дорихона тармоғи, тикув фабрикаси. Маҳаллий ёшлар учун 200 та янги иш ўрни. Экспортга йўналтирилган дастлабки маҳсулотлар...\nАйтишга осон бу ишлар. Ўтган йиллар оралиғида кўрган-кечирган қийинчиликлари, тўсқинликлар, асаббузарликлар, хуллас, ҳаммаси бугун қаҳрамонимизнинг кўз олдидан кинотасмасидек бирма-бир ўтаверади. Валюта тушуми, айланма маблағлар ҳажмининг ортиши, харажату даромадга ҳамоҳанг равишда фойда миқдорининг кўпайиши. Мустақиллигимизнинг 20 йиллигига бағишлаб бир вақтнинг ўзида 20 та транспорт воситасига газ қуйиш шохобчасининг очилиши. Яна 100 та янги иш ўрни. Сезиб турганингиздек, энди Улуғбекнинг бир ўзи нуфузи ошиб бораётган корхонани бошқариши мушкул бўлиб қолди. Иқтисодчи укаси Ойбекни ҳамкор сифатида ёнига олди, яқин дўстларини, кўзи чақнаб турган ёшларни чорлади.\nШприц заводи, “Сарбонтекс” тиббий боғламлар фабрикаси, “Сирдарё соҳили” қишлоқ хўжалиги маҳсулотларини қайта ишлаш ва қадоқлаш корхонаси фаолиятини талаб даражасида йўлга қўйиш учун нафақат пойтахтдан, балки ривожланган хорижий давлатлардан мутахассислар таклиф қилинди. “Бек” миллий бренди остида биргина қовоқ уруғидан тайёрланиб, экспорт қилинаётган юз фоиз экологик тоза, шифобахш талқон довруғи Европагача таралди. Қадим Сайхун қирғоқларида фаолият кўрсатаётган “Бек” бирлашмаси таркибидаги кичик корхоналардан ойлик олиб, рўзғор тебратаётганлар сони 5 минг нафарга етди!\nУлуғбек Норхўжаевич эса Аллоҳ менга беряпти, мен бошқаларга, деган тамойилга амал қиляпти. Болаликдаги орзусига кўра онасини заҳматлардан қутқарибгина қолмай, волидаи муҳтарамасини муборак ҳаж зиёратига олиб борганининг ўзи унинг ҳаётини бутунлай ўзгартириб юборди. Яхши ният – ярми давлат деганлари шудир балки.\nМиллиардерларга нима етишмайди?\nУлуғбек Сотиболдиев фаолияти мисолида айтадиган бўлсак, бу – албатта ВАҚТ! Ушбу мақолани тайёрлаш истагида “Бек” бренди асосчисининг ёрдамчилари билан боғланиб, озгина вақт ажратишини айтганимизда, “Ўзи йўқ нарсани сўраяпсиз-да”, дейилгани ҳам шу фикрнинг тасдиғи бўлса не ажаб?\nБиз ҳам айримларга ўхшаб худбинлик қилиб, бор-е, тадбиркор дегани анқонинг уруғи эмас-ку, деб қўл силтамадик. Бир неча кун замонавий ишбилармоннинг иккала офисидан бохабар бўлиб турдик, сим қоқишни тўхтатмадик. Соат капкири қайта-қайта айланаверса-да, қаҳрамонимизнинг бўшашини кутдик. Ниҳоят, офтоб ўрнини ойга бўшатган дамларда кўришдик. Қовоқ уруғи талқонининг таъмини тотиш баҳонасида XXI аср тадбиркорининг қалбига қулоқ тутдик. Бу мураккаб вазифани нечоғлик эплаганимизни зукко ўқувчи баҳолар.\nГурунгимиз ниҳоятда самимий, чин дилдан кечганини изоҳлашга ўрин йўқ. Боиси, Улуғбек Сотиболдиев нафақат бугунги куннинг фаол тадбиркори, балки Ҳаёт аталмиш улкан Китобнинг ҳам кўплаб зарварақларини аллақачон ўқиб, уқиб олганига амин бўлдик.\nШу ўринда яна бир оддий ҳақиқатни ҳам тан олайлик: Президентимиз Ватанимизнинг турли ҳудудларида амалга оширилаётган ислоҳотлар билан танишаётганида, қолаверса, видеоселектор йиғилишларидаги чиқишларида халқнинг кўнглига йўл топишнинг бирдан бир йўли – энг аввало, одамларни рози қилиш, бугунги тарихий ўзгаришларнинг албатта юксак самара беришига ишонтириш ҳамда мамлакат истиқболини белгиловчи асосий омиллардан бири тадбиркорлик эканлигини бежиз қайта-қайта таъкидламаётганига амин бўламиз. Демак, биз бугун фахр билан ҳикоя қилаётган сирдарёлик Улуғбек Сотиболдиев тимсолида яна юзлаб, минглаб замонавий бизнес илмини эгаллаб, жонажон юртимиз ва улуғ халқимиз фаровонлигини янада оширишга муносиб улуш қўшаётган қалби қайноқ фаол тадбиркорлар сафи кенгаяётгани қувонарлидир.\nЯна суҳбатга қайтамиз. Гурунгдан сездикки, қаҳрамонимизни вақтдан ташқари яна икки муҳим омил – профессионализм ва садоқатни бирлаштирган малакали кадрлар ҳам етишмаётгани қийнаётган экан. Яъни, ўз ишининг усталарида оддий фазилатлар, ишончли ходимларда эса касбий маҳорат камёб бўлиб турибди. Масалан, айни пайтда у шу талабларга жавоб берадиган агрономларга барча шарт-шароитларни муҳайё қилишга тайёрлигини ҳам қистириб ўтди.\nПрезидентимиз Шавкат Мирзиёев яқинда Сирдарё вилоятига ташрифи доирасида Сайхунобод туманида видеоселектор йиғилишини ўтказган эди. Ана шу тадбирда “Bek cluster” раҳбари, O‘zLiDeP Сирдарё вилоят Кенгаши раиси Улуғбек Сотиболдиев ҳам бевосита иштирок этди. Муҳокамалар моҳиятини кузатиб ўтирар экан, сиёсий институтларнинг ислоҳотлар самарасини таъминлашдаги иштирокини кенгайтириш, тадбиркор ва фермерларга солиқ юкини камайтириб ҳам умумий тушум ҳажмини белгиланган кўрсаткичларда сақлаб қолиш йўллари, мамлакатимизда кенг муҳокама қилинаётган Солиқ концепцияси лойиҳасини такомиллаштириш бўйича ўз таклифларини баён этишни дилига тугди.\nАйниқса, Тошкентда шу йилнинг февраль ойида O‘zLiDeP ташаббуси билан ўтказилган “Фаол тадбиркорлар анжумани”да қатнашиб қайтгач, мамлакат тараққиётининг “локомотив”ига айланаётган тадбиркорлик, ишбилармонлик соҳасида ҳали қилиниши керак бўлган кўп ишлар олдинда турганини англаб етди.\nЖўяли мулоҳазалар, асосли таклифларни обдон қоғозга тушириб, хусусий сектор манфаатларини ҳимоя қилиш учун майдонга чиққан партия Сиёсий Кенгаши Ижроия қўмитасига юборди.\nЭътиборли томони, чин маънода фаол тадбиркор десак арзийдиган Улуғбек Сотиболдиев партия Сирдарё вилоят Кенгаши раислигига сайлангач, ташкилий-партиявий ишлар ҳам анча жонланди. Энди расмиятчилик учун ўтадиган йиғилишлар, бўлар-бўлмас ҳисоботлар тайёрлаш кескин камайди, партиядан сайланган депутатлар, фаолларимиз билан ташкил этилаётган юзма-юз мулоқотлар жонли ўтаяпти. Табиийки, жойларда одамларни қийнаётган, йиллар давомида ечим топилмаётган муаммолар кам эмас. Имкони борича бу каби масалаларга шу жойнинг ўзида ечим изланяпти.\n– Давлатимиз раҳбарининг ўтган йил 12 июлда Олий Мажлис палаталари, сиёсий партиялар, Ўзбекистон Экологик ҳаракати вакиллари иштирокидаги видеоселектор йиғилишида ҳамда 22 декабрдаги парламентга Мурожаатномасида бевосита сиёсий партиялар, халқимиз ишониб сайлаган депутатлар фаолиятидан кўнгли тўлмаётганини алоҳида таъкидлаган эди. Албатта, ошкора айтилган танқидий-таҳлилий муносабатдан биз ўзимизга тегишли хулосалар чиқаришимиз кераклигини халқимиз кутяпти. Демак, энди ҳар қандай каттами-кичикми, оғриқли муаммога кабинетда ўтириб ечим изланмайди. Оддий одамлар, жамоатчилик орасига бориб, юзма-юз, дилдан дардлашиб, кўнглига йўл тополсаккина, партиямизга ишонч ортади.\nЯна бир жиҳати, маҳаллий кенгашлардаги депутатлик гуруҳлари, халқ вакиллари ўз устларида жиддийроқ ишлашлари керак. Ўзибўларчилик, ҳайбаракаллачилик замонлари ўтиб кетди, бугунги одамлар кечаги одамлар эмас, замон ўзгарди, жамиятда катта янгиланиш жараёни кетяпти. Энди томошабинлик қилиб ўтирадиган, тепса тебранмас тўралар, арзимас масалада одамларни овораи сарсон қиладиган раҳбарлар уйғониши керак.\nЯна бир қувонарли жиҳати шуки, Улуғбек Сотиболдиев партиянинг вилоят Кенгаши раиси бўлганидан сўнг аппарат ходимларига машҳур фирмаларнинг офисидаги сингари қулай шароитлар яратилибди. Ойлик маошларига “Бек”нинг ҳисобидан юз фоизлик устама қўшилибди. Тушлик ҳам бепул. Йўғ-э, деяпсизми? Очиғи, яратилган бундай шароитларни Гулистонга бориб, ўз кўзим билан кўрмагунча мен ҳам ишонмагандим.\nO‘zLiDePнинг вилоят, туман ва шаҳар кенгашлари раислари, уларнинг ўринбосарлари, қолаверса, депутатларнинг партия фаолиятидаги фаоллигини ошириш, БПТларни жонлантириш бўйича Улуғбек Сотиболдиевнинг шахсан ўзи алоҳида режа ишлаб чиққан. Қоғоздагинамас – ҳаракатдаги режа, партиявий “йўл харитаси”. Илгари умумий кўрсаткичларда ўртачадан пастроқ натижа қайд этадиган Сирдарёдан охирги пайтларда самарали лойиҳалар, таъсирчан тадбирлар хусусида тез-тез хушхабарлар келаётганига энди ажабланмай қўйишди. Фақат битта гап айтиляпти: раис ишлаяпти. Биз эса “Раис ишлатяпти, руҳлантиряпти, рағбатлантиряпти”, дегимиз келди...\n...Ушбу мақола қоғозга тушаётганда Улуғбек Норхўжаевич билан яна бир бор учрашдик. Бу гал Тошкентда. Унинг ўзи таҳририятга келди. Бугунги кун тадбиркорининг камтарлик фазилатини кашф қилгандай бўлдим. Қисқа мулоқотимиз давлатимиз раҳбарининг АҚШга расмий ташрифининг учинчи кунига тўғри келди. Табиийки, тадбиркор 4,8 миллиард АҚШ долларилик келишувларнинг иқтисодий аҳамияти ҳақида сўз очди. Мен эса унинг океанортидаги тарихий воқеаларга сиёсий нуқтаи назардан шахсий фикрлари билан қизиқдим:\n– Яқиндагина Туркия Президенти юртимизга келиб, ислоҳотларга юқори баҳо берган ва улуғ шоиримиз Эркин Воҳидовнинг машҳур “Ўзбегим” шеърини ёддан ўқиб ҳаммамизни ҳайратлантирган эди. Туркия кичкина давлат эмас. Иқтисодий тараққиёт бўйича дунёда кучли йигирматаликка киради. Энди эса ана шу рўйхатда дастлабки поғонани банд этган АҚШ билан стратегик шерикликнинг янги даврига қадам қўйилди.\n“Бек” бренди асосчисининг кун тартиби ҳақиқатда жуда тиғиз экан. Маҳаллий ёшлар учун янги иш жойлари очишим керак, импорт ўрнини босувчи экспортбоп маҳсулот чиқаришим зарур, қишлоқ хўжалигига инновацияларни киритишим лозим... Эҳ-ҳэ, ўй-хаёлида бундай оламшумул мақсадлару ёруғ ниятлар, режалаштирилган тадбирларга тадориклар талайгина. Муддао эса, юртбошимиз таъбири билан айтганда, одамларни рози қилиш, она юртимиз ободлиги йўлида фидойилик кўрсатиш...


Михаил Галустян: Депутат Бакир уулуда юмор туйғуси «йўқ» | ҚИРҒИЗИСТОН ЯНГИЛИКЛАРИ\nМихаил Галустян: Депутат Бакир уулуда юмор туйғуси «йўқ»\n«Наша Раша» дастури россиялик қизиқчи Михаил Галустян ва қирғизистонлик депутат Турсунбай Бакир уулу ўртасида «Твиттер»даги баҳсга сабаб бўлди. Бакир уулуга кўра, шоу «гастарбайстер мусулмонлар» устидан мазаҳ қилади.\n«Наша Раша» шоуси ҳақида фикр билдирган депутат Бакир уулу уни Марказий Осиёлик меҳнат муҳожирларини «жинни» қилиб кўрсатаётганини иддао қилгани ижтимоий тармоқдаги қизғин мунозарага сабаб бўлди.\n«Фикримча «Наша Раша» нафақат тожик меҳнат муҳожирларини, балки Марказий Осиёлик барча мусулмонларни таҳқирлайди. Балки тўхтатарсиз?!», — деб ёзди Бакир уулу Галустянга.\nМазкур твит шоу иштирокчиси ҳамда депутат баҳси сабабчиси бўлиб хизмат қилди.\n«Наша Russia» шоусидаги Жамшуд роли билан машҳур Михаил Галустян бунга жавобан қирғизистонлик депутатни ҳазил-мутойиба туйғусидан мосуво эканликда айблади.\n«Сиз шунчаки КВН кўрмагансиз. Унда сиз тарафда бир жамоа иштирок этди. Сизда йўқлиги сезилаётган жуда яхши юмор билан чиқишди»,— деб ёзди комик депутатга жавобан.\nЎз ўрнида Бакир уулу Россиянинг бошқа шоулари — «Comedy Club» ва «Comedy Women»ни қалбан кулиб томоша қилишини ёзди.\n«Сиз юмор деб атаётган нарса бу — иккиюзламачилик, разолат, инсониятни суймаслик. Ахир санъат шунга хизмат қилиши керакми?», — деб Твиттердаги баҳсни давом эттирди депутат.\nKloop.kg мухбири билан телефон сўзлашувида Бакир уулу твитлар муаллифи эканини тасдиқлади.\nМузокаранинг якуний қисми бўлиб эса Галустяннинг Бакир уулуга Твиттерда уни ўқимасликни таклиф қилган твити хизмат қилди.\nРоссиянинг «Наша Russia» юмористик сериали 2006 йилда ТНТ каналида биринчи марта эфирга чиққан ва у 19 сюжет қаҳрамонларидан иборт. Улар орасидан Москва шаҳрида таъмир ишларини олиб борувчи тожик гастарбайтерлар бағишланган саҳна ҳам ўрин олган.\nТурсунбай Бакир уулу парламентнинг ижтимоий тармоқдаги энг машҳур сиёсатчиларидан бири.\nАввалги мақолаИИМ митинг пайтида шахмат ўйнаган милиционарлар ҳаракатини текширади\nНавбатдаги мақолаЎш мэрияси шанбаликка чиқмаганларни жазолашни ваъда қилди


Обомеянгнинг ЕЧЛни ютган акаси ҳақида эшитганмисиз?\nКиритилди: 16:29, 20.06.2020. Ўқилди: 7064 марта. Фикрлар сони: 0 та.\n“Олтин тўп”га лойиқлар (рамзий жамоа)\n“ “Олтин тўп” ҳеч нарсани англаймайдиган ғалати соврин. Агар уни ўз даврида Раул ва Малдини синари мега юлдузлар олмаган бўлса, бундан буёғига кимга беришларининг аҳамияти йўқ.”\nКиритилди: 02:34, 20.06.2020. Ўқилди: 8577 марта. Фикрлар сони: 8 та.\nКўришингиз шарт! Футбол тарихидан сўйловчи суратлар (49-қисм)\nКиритилди: 02:20, 20.06.2020. Ўқилди: 6989 марта. Фикрлар сони: 0 та.\nБўлим: ЖАҲОН ФУТБОЛИ / Машҳурлар / Фикрлар\nКиритилди: 07:51, 16.06.2020. Ўқилди: 3352 марта. Фикрлар сони: 0 та.\nКиритилди: 09:00, 13.06.2020. Ўқилди: 5577 марта. Фикрлар сони: 0 та.\n“Барселона” тарихидаги энг ёмон натижа қайд этган мураббий ким?\n“Агар “Барса” ўз услубига содиқ қолган ҳолда тўп суриб соврин ютмаганида, ҳеч ким уларни танқид қилмаган бўлар эди. Биз эса, клуб футбол фалсафасида узоқлашдик ва бирорта соврин ютмадик. Бу чинакам омадсиз мавсум”\nКиритилди: 05:08, 13.06.2020. Ўқилди: 6294 марта. Фикрлар сони: 0 та.\nКиритилди: 04:05, 13.06.2020. Ўқилди: 9414 марта. Фикрлар сони: 3 та.\nКиритилди: 14:27, 11.06.2020. Ўқилди: 5982 марта. Фикрлар сони: 0 та.\n20 йилдан сўнг афсоналар қандай кўринишда?\nStadion.uz яқин ўтмишнинг тирик афсоналари бугунги кунда қандай кўринишда эканлиги билан сизларни таништириб ўтади.\nКиритилди: 11:41, 08.06.2020. Ўқилди: 7393 марта. Фикрлар сони: 1 та.\n7 июнь — «Рома» ташкил этилган кун\n7 июнь куни Римнинг “Рома” жамоаси туғилган кун.\nКиритилди: 09:19, 07.06.2020. Ўқилди: 2613 марта. Фикрлар сони: 0 та.\nДиктаторлар қайси жамоага мухлислик қилган?\nStadion.uz дунё тарихига ўз номини қон билан ёзиб кетган Диктаторларнинг севимли жамоаси ҳақида қисқача маълумот бериб ўтади.\nКиритилди: 05:46, 07.06.2020. Ўқилди: 5799 марта. Фикрлар сони: 0 та.\nБўлим: ЕВРОПА / Футболчилар / Ҳоббилар\nБу суратга ортиқча таъриф беришга тил ожиз…\nКиритилди: 03:51, 06.06.2020. Ўқилди: 3793 марта. Фикрлар сони: 0 та.\nStadion.uz “Милан”да фақат клуб академияси тарбияланувчилар тўп сурганда таркиб қандай кўриниш олиши ҳақида фикр алмашади.\nКиритилди: 21:06, 02.06.2020. Ўқилди: 5562 марта. Фикрлар сони: 0 та.\nКиритилди: 13:11, 02.06.2020. Ўқилди: 5756 марта. Фикрлар сони: 0 та.\n«Янги Зидан»ва «янги Дрогба»лар ҳозир қаерда?\nКиритилди: 23:48, 01.06.2020. Ўқилди: 4586 марта. Фикрлар сони: 0 та.\nКўпинча машхур футболчиларнинг фарзанлари отаси сингари футболчи бўлишга интилади. Бу анъана тусига кириб бўлди десак, адашмаган бўламиз. Хўш, айни дамда футбол оламида қайси машхур футболчиларнинг фарзандлари тўп тепмқода? Stadion.uz шу ҳақида қисқача маълумот бериб ўтади.\nКиритилди: 19:30, 31.05.2020. Ўқилди: 5039 марта. Фикрлар сони: 0 та.\nКиритилди: 22:32, 29.05.2020. Ўқилди: 5347 марта. Фикрлар сони: 0 та.\nБўлим: ЖАҲОН ФУТБОЛИ / Футболчилар / Воқеалар\nКиритилди: 21:31, 29.05.2020. Ўқилди: 11444 марта. Фикрлар сони: 3 та.\nКиритилди: 18:48, 28.05.2020. Ўқилди: 6503 марта. Фикрлар сони: 0 та.\nКиритилди: 04:44, 28.05.2020. Ўқилди: 3698 марта. Фикрлар сони: 0 та.


19 июль, 2020, 05:05\nТеглар:Ўзбекистон МТЖ | Элдор Шомуродов | Остон Ўрунов\nХорижлик мутахассислар баҳоси ана шундай\nРоссиялик футбол мутахассиси Юрий Белоус ўзбек футболчилари ҳақида илиқ фикрларини билдирди.\n- Сизлар билан антиқа тарихни кузатяпмиз. Ҳозир ўзбек футболчиларидан Остон Ўрунов “Уфа”да, Элдор Шомуродов “Ростов”да ўйнаяпти. Ўзбекистон катта эҳтимол билан 2022 йили Қатардаги жаҳон чемпионатида ўйнайди ва ўзбек футболчиларининг трансфер нархи бир неча баробар ошиб кетади, - деди Юрий Белоус.\nЮрий Белоус “Локомотив” вице-президенти, “Москва” ва “Ростов” клублари бош менежери ва бош директори вазифаларида ишлаган. Айни пайтда “Футбол-Маркет” компаниясини бошқармоқда.\nШундай ёзибсанки худди булди ошиб кетади нархи дегандай. Улма эшагим арпа ейсан деган гапку бу. Админ одамлани ахмок килиб пул ишламасдан, сарлавхангда тушунарли килиб ёз. Барибир санга эшитмайдиган килиб сукдим сани\nТЕЗКОР ХАБАР Бугун ғолиблар эълон қилинади. Шомуродов ва Ўрунов даъвогарлар сафида!\nШомуродов ва Ўрунов тўп сураётган лигада янги мавсум қачон бошланиши эълон қилинди


Қизил кўл, товус рақси ва кўчадаги томоша – ҳафта суратлари - 01.06.2020, Sputnik Ўзбекистон\nЎтган ҳафтада жаҳоннинг етакчи халқаро фото-агентликлар ва ОАВлар томонидан тасвирга олинган суратларни эътиборингизга ҳавола этамиз. 01.06.2020, Sputnik Ўзбекистон\n© AFP 2018 / Sean Rayford / Getty ImagesЖанубий Каролина, Чарльстонда яхталар паради ўтказилди, 24.05.20\n© AFP 2018 / Isaak LawrenceГонконгда полиция ҳукуматга қарши намойишчиларни тарқатмоқда, 27.05.20.\n© AFP 2018 / Yasuyoshi ChibaКения, Рамазон байрами, болаларга совғалар берилмоқда. 25.05.20\n© AFP 2018 / Erika SantelicesДоминикан Республикасида аҳоли COVID-19 экспресс тест топширмоқда, 25.05.20\n© REUTERS / John SibleyЛондон аёл ва альпака, 23.05.20\n© Sputnik / Aleksey Pavlishak / Фотобанкка ўтишҚримда Сасик Савиш тузли кўли.\n© AFP 2018 / John WesselsСенегал, диндорлар Йоффа Лайен масжидига кетмоқда, 24.05.20.\n© Sputnik / Александр Кондратюк / Фотобанкка ўтишБитирувчилар Миасское қишлоғидаги мактабининг яқинида сўнгги қўнғироқ пайтида, Челябинск вилояти.\n© Sputnik / Alejandro Martinez Velez / Фотобанкка ўтишМадридда ҳукуматга қарши намойиш, мухолифат вакиллари карантин чораларни бекор қилишни талаб қилмоқда.\n© REUTERS / NTB Scanpix / Tor Erik SchroederСетесдал ва Сирдал (Норвегия) ўртасидаги тоғ ўтиш жойида қор тозаламоқда. 25.05.20\n© AFP 2018 / Asif HassanПокистон, Карачида махсус хизмат ходимлари ҳалокатга учраган самолёт олдида. 24.05.20\n© Sputnik / Alexei Danichev / Фотобанкка ўтишСанкт-Петербург, одамлар сув бўйида дам олмоқда.\n© Sputnik / Ilya Naymushin / Фотобанкка ўтишКрасноярск, "Роев Ручей" флора ва фауна боғида товус рақсга тушмоқда.\n© AFP 2018 / Jeff Pachoud"L'Espace des Arts company" театр гуруҳи аҳолига шоу кўрсатмоқда, Шалон-сюр-Сон, Франция, 26.05.20.\n© AFP 2018 / Pascal Guyot Аҳоли Ла Гранд-Мотт пляжида дам олмоқда, Франция, 26.05.20.\n© AFP 2018 / Arun SankarЧеннае шаҳри киши ҳимоя ниқобида, Ҳиндистон 23.05.20.\n© Sputnik / Vladimir Astapkovich / Фотобанкка ўтишМосква, қиз кучуги билан сайр қилмоқда.\n© AFP 2018 / Ashraf Shazly Хартум аёл байроқлар билан намойиш акцияси вақтида, Судан, 23.05.20.\n© Sputnik / Alexei Danichev / Фотобанкка ўтишСанкт-Петербург коммунал хизмат ходимлари Петр ҳайкалини ювмоқда.\n© REUTERS / Umit BektasТуркия, Истанбул шаҳридаги Сулаймония масжидида дезинфеция ишлари, 26.05.20.\n© REUTERS / Eric MillerМиннеаполис норозилик акцияси, АҚШ, 26.05.20\n© Sputnik / Kostis Ntantamis / Фотобанкка ўтишАфина яқинидаги Алимос пляжи, дам олувчилар ва ўйинчоқ сотувчиси.\n© REUTERS / Aziz TaherБейрутда полиция ва намойишчилар ўртасида тўқнашув, Ливан. 28.05.20\n© REUTERS / Kevin LamarqueАҚШ, Мэриленд штати Оушен-Сити пляжи. 23.05.20.\n© REUTERS / Antonio BronicХорватия яхталар сақлаш жойи. 25.05.20.\n© AFP 2018 / Hussein FalehИроқ, Басра шаҳри, болалар ўйинчоқ қурол билан. 25.05.20.\n© REUTERS / Parwiz ParwizАфғонистон, Лагман провинцияси, болалар машина багажида кетмоқда. 24.05.20\n© REUTERS / Antara Foto AgencyСуматра, Индонезия, тўлқинда кўтарилган балиқ қайиғи. 27.05.20.


Банк ходими 245 нафар ўқитувчи номидан...\n21.09.2019 19:06 0 2825\nБош прокуратура ҳузуридаги Департаментнинг Избоскан туман бўлими ходимлари томонидан ўтказилган терговга қадар текшириш ўтказилди.\nУнда АТБ «Агробанк» Избоскан филиали Фронт-офисининг бўлими бошлиғи Ж.Х., тумандаги мактабларнинг ўқитувчиларига йиллик микроқарз кредити ажратиш учун сохта кредит ҳужжатлари тузгани аниқланди. Ходим ушбу ҳужжатлар асосида 245 нафар ўқитувчиларнинг ҳар бирига нақд пулда 3 млн. сўмдан жами 735 млн. сўм микроқарз ажратилишига ва пулларни банк кассасидан ечиб олишига эришиб, лекин ушбу пулларни ўқитувчиларга бериш ўрнига «Lenovo» русумли ноутбукларни берганлиги аниқланган. Бу ҳақда Бош прокуратура матбуот хизмати хабар берди.\nТехнология 10/11, 14:16\nАгробанк янги маркетплейсини тақдим этди


Катаракс | medu.uz - Дорилар ҳақида маълумотлар ўзбек тилида\nHome Йўриқномалар Катаракс\nПрепаратнинг савдо номи: Катаракс\nДори шакли: кўз томчилари, 0,015% ли эритма.\nфаол модда: азапентацен натрий полисульфонати – 0,15 мг/мл;\nёрдамчи моддалар: борат кислотаси, боракс, калий хлориди, 5% ли тимеросал, метилпарагидроксибензоат, пропилпарагидроксибензоат, натрий гидроксиди, тозаланган сув.\nТаърифи: ёрқин-қизил рангли, тиниқ эритма, механик аралашмалар сақламайди.\nФармакотерапевтик гуруҳи: асосан офтальмологияда қўлланадиган восита.\nКатаракс катарактанинг ривожланишини олдини олиб ёки секинлаштириб, гавхарнинг дегенерациясини секинлаштиради. Кўзларнинг олди камераси суюқлигида сақланувчи протеолитик ферментларни фаоллигини рағбатлантиради; хиноид бирикмаларнинг ҳосил бўлишини ингибиция қилади ва гавҳар оқсилларига уларнинг шикастловчи таъсирини олдини олади. Гавҳар оқсилларининг сульфгидрил гуруҳларини оксидланишдан ҳимоялайди ва шаффоф бўлмаган комплексларни сўрилишига ёрдам беради.\nПрепарат шикастланган кўзга 1-2 томчидан суткада 3-5 марта томизилади.\nПрепарат узоқ муддатли даволаш учун мўлжалланган. Ҳатто даволашда клиник яхшиланиш тез юз берган ҳолда ҳам, уни тўхтатиш тавсия этилмайди.\nҚўллаш бўйича кўрсатмаларга мувофиқ тавсия этилган дозаларда қўлланганида ножўя таъсирлари аниқланмаган.\nҲозирги вақтда бошқа дори воситалари билан ўзаро таъсири аниқланмаган.\nКатаракс узоқ муддатли даволаш учун мўлжалланган. Ҳатто даволашда клиник яхшиланиш тез юз берган ҳолда ҳам, уни тўхтатиш тавсия этилмайди.\nКонтакт линзалардан фойдаланадиган пациентлар Катараксни қўллашдан олдин линзаларини олиб туришлари лозим. Препарат томизилгандан сўнг 15 минут ўтгач линзаларни яна ўз жойига қўйишлари мумкин.\nПрепаратни ҳар сафар ишлатгандан сўнг флаконни ёпиш лозим. Томчилагичнинг учини кўзга тегиб кетишига йўл қўймаслик лозим.\nБолаларда Катараксни қўллаш бўйича етарли тажриба йўқ. Катараксни болаларда, кутилаётган терапевтик самараси, бўлиши мумкин бўлган ножўя таъсирларнинг потенциал хавфидан устун бўлган ҳолларда қўллаш мумкин.\nКатараксни ҳомиладорлик ва лактация (эмизиш) даврида қўллаш бўйича етарли тажриба йўқ. Катараксни ҳомиладор аёллар ва эмизувчи оналарда, фақат кутилаётган терапевтик самара ҳомила ёки болада юз бериши мумкин бўлган ножўя таъсирларнинг потенциал хавфидан устун бўлгандагина қўллаш мумкин.\nПрепарат кўзга томизилгандан сўнг кўриш қобилиятининг аниқлиги вақтинчалик бузилган пациентларга, препаратни томизиш биланоқ машина ҳайдаш ёки мураккаб техника, станоклар билан ишлаш ёки аниқ кўриш қобилиятини талаб қилувчи қандайдир бошқа мураккаб жиҳозлар билан ишлаш тавсия этилмайди.\nТасодифан ичга қабул қилинганида дозани ошириб юбориш симптомлари аниқланмаган. Препаратнинг ортиқчасини кўздан илиқ оқар сув ёрдамида ювиб ташлаш мумкин.\n15 мл пластик флакон – томчилагичда.\nФлакон-томчилагич қўллаш бўйича йўриқномаси билан бирга картон қутида.\nОригинал ўрамида, 15-250С ҳароратда сақлансин.\nФлакон очиланганидан сўнг томчиларни 4 ҳафта давомида ишлатиш керак.


Япония Бош вазири Дзюнитиро Коидзуми 22 майда Пхенянга боради.\nТашриф чоғида муҳокама этиладиган масалалар ичида Шимолий Кореянинг ядровий дастури ҳам бор.\nБугун Пекинда Шимолий Корея вакили Вашингтон талабларига қарамасдан, бу масалага оид музокараларни давом эттиражагини баён қилди. Маьлумки, ишчи гуруҳлар даражасидаги музокаралар шу кунларда Хитой пойтахтида давом эттирилмоқда.\nАҚШ томони Шимолий Кореядан ядровий дастурини тўхтатишни талаб этмоқда. Пхенян ҳукумати эса бу талаб эвазига Америка Шимолий Кореяга маьлум миқдордаги молиявий компенсация ва ҳавфсизлик кафолатини бериши керак, деб билдирмоқда.


13:43 / 14.02.2018\n“Ўзпахтасаноат” акциядорлик жамияти корхоналарида ишлаб чиқарилган пахта толасини сотиш ва ҳисоб-китоблар механизмини такомиллаштириш тўғрисида” Ҳукумат қарори қабул қилинди. Бу ҳақда Адлия вазирлигининг ижтимоий тармоқдаги каналида хабар берилди.\nҚарор пахта толасини сотиш механизмини янада такомиллаштириш мақсадида қабул қилинган. Унга кўра “Ўзпахтасаноат” АЖ корхоналарида ишлаб чиқарилган пахта толаси экспортга хорижий валютада норезидентларга биржа савдолари орқали ва тўғридан-тўғри контрактлар бўйича сотилади.\n“Ўзпахтасаноат” АЖ корхоналарида ишлаб чиқарилган пахта толасини сақлаш ҳамда экспортга ва республика ташкилотларига етказиб бериш фақат пахта терминаллари орқали амалга оширилади. Шунингдек, хорижий харидорлар ҳамда республика ташкилотлари томонидан пахта толасини сифати ва оғирлиги бўйича якуний қабул қилиб олиш пахта терминалларида амалга оширилади.\nҚарор билан Пахта толасини сотиш ва ҳисоб-китоб қилиш, Пахта толасини биржа савдоларида сотиш, Пахта толасини сертификатлаш ва тортиш тартиби тўғрисидаги низомлар тасдиқланди.\nРоссия пахта етиштирмоқчи\nШавкат Мирзиёев: «Қашқадарёнинг салоҳиятидан етарлича фойдалана олмаяпмиз»